Rut ne Boas Waree | Gyidi a Edi Mũ\nKENKAN WƆ Abkhaz Acholi Afrikaans Albanian American Sign Language Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Filipino Sign Language Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Sign Language Malay Malayalam Maltese Marathi Mauritian Creole Maya Mexican Sign Language Mixe (North Central) Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n1, 2. (a) Adwuma bɛn na na Rut reyɛ? (b) Nneɛma a ɛhyɛ nkuran bɛn na Rut hu faa Onyankopɔn Mmara ne ne nkurɔfo ho?\nRUT buu nkotodwe wɔ atoko a wayɛ adwuma da mũ no nyinaa aboaboa ano no ho. Ná ɛrekɔ anwummere, enti na akuafo bebree afi mfuw mu de wɔn ani akyerɛ Betlehem, kurow ketewa a ɛda bepɔw so no kurow pon ano. Yebetumi aka sɛ na Rut abrɛ efisɛ na wayɛ adwuma fi anɔpa abesi saa anwummere no. Nanso, na ogu so reyɛ adwuma, na ɔreboro n’atoko no. Ne nyinaa mu no, nneɛma kɔɔ yiye maa no saa da no—wanna annwen ho da sɛ saa na na ɛbɛyɛ.\n2 Afei de, so na nneɛma afi ase reyɛ yiye ama ababaa kunafo yi anaa? Sɛnea yehui wɔ ti anan no mu no, na ɔde ne ho afam n’asebea Naomi, na na waka ntam sɛ ɔne no bɛtena daa, na ɔde Naomi Nyankopɔn, Yehowa, bɛyɛ ne Nyankopɔn. Mmea akunafo baanu yi fi Moab na wɔbaa Betlehem, na ankyɛ na Moabni Rut hui sɛ nhyehyɛe fɛfɛɛfɛ bi wɔ Yehowa Mmara mu a wɔde boa ahiafo a wɔwɔ Israel a ebi sõ ahɔho mpo so. Afei de, na Rut ahu sɛ Yehowa nkurɔfo a wɔde Mose Mmara no maa wɔn na wɔde tetee wɔn no mu bi de ayɛ adwuma ma wɔada no adi sɛ wɔn ani gye Onyankopɔn mmara ho, na eyi kyekyee ne werɛ.\n3, 4. (a) Dɛn na Boas yɛe de hyɛɛ Rut nkuran? (b) Ɔkwan bɛn so na Rut asɛm no betumi aboa yɛn wɔ ɛnnɛ a sikasɛm mu ayɛ den no?\n3 Wɔn a wɔde saa mmara no yɛɛ adwuma no mu biako ne Boas, ɔbarima bi a na n’ani afi a ɔyɛ ɔdefo a n’afuw mu na Rut kɔsesaw nnɔbae ase no. Saa da yi de, Boas ne no kasae te sɛ agya ne ne ba. Ɛbɛyɛ sɛ bere a Rut dwinnwen asɛm a Boas kae de kamfoo no sɛ ɔrehwɛ Naomi na wasi gyinae sɛ ɔbɛhwehwɛ hintabea wɔ nokware Nyankopɔn, Yehowa, ntaban ase ho no, n’ani gyei wɔ ne tirim.—Monkenkan Rut 2:11-14.\n4 Nanso, ebetumi aba sɛ na Rut da so ara redwinnwen sɛnea asetena bɛkɔ akowie no no ho. Ná ɔhɔho hianiwa a onni kunu nni ba no bɛyɛ dɛn atumi ahwɛ ne ho ne Naomi daakye? So na nnɔbae ase a ɔsesaw no ara betumi ama wɔahwɛ wɔn ho? Na ɔno ankasa nso ɛ, sɛ ɔbɔ aberewa a, hena na ɔbɛhwɛ no? Sɛ odwinnwenee saa nsɛm yi nyinaa ho mpo a, ntease wom. Wɔ ɛnnɛ wiase a sikasɛm mu ayɛ den yi mu no, adwinnwen a ɛte saa da nnipa pii so. Sɛ yehu sɛnea Rut gyidi boaa no wɔ ahokyere bere a ɛte saa mu a, yebetumi asua nneɛma pii afi mu.\nDɛn Ne Abusua?\n5, 6. (a) Nneɛma kɔɔ so dɛn wɔ da a edi kan a Rut kɔsesaw nnɔbae ase wɔ Boas afuw mu no? (b) Bere a Naomi huu Rut no, dɛn na ɔyɛe?\n5 Bere a Rut boroo atoko no wiei na ɔboaboaa ano no, ohui sɛ wanya susude efa biako anaa lita 22. Ná ɛbɛyɛ olonka ason! Ebetumi aba sɛ ɔde guu ntama mu kyekyere soa kɔɔ Betlehem bere a na owia rekɔtɔ no.—Rut 2:17.\n6 Bere a Naomi huu n’ase Rut a ɔda ne koma so no, n’ani gyei, na ebia atoko bebree a na ɛso no no maa ne ho dwiriw no. Rut san de aduan a Boas de maa adwumayɛfo no bi baa fie, na wɔn baanu nyinaa boom dii. Naomi bisae sɛ: “Ɛhe na wokɔsesaw nnɔbae nnɛ, na ɛhe na wokɔyɛɛ adwuma? Nhyira nka onipa a ɔdom wo no.” (Rut 2:19) Ná Naomi hwɛ nneɛma kɔ akyiri paa ma enti ohui sɛ nneɛma bebree a Rut de baa fie no kyerɛ sɛ obi ada ayamye adi akyerɛ ababaa kunafo no, na ɔne no adi no yiye.\n7, 8. (a) Naomi hui sɛ ayamye a Boas daa no adi no fi hena, na dɛn ntia? (b) Dɛn bio na Rut yɛe de daa adɔe adi kyerɛɛ n’asebea no?\n7 Wɔn baanu fii ase bɔɔ nkɔmmɔ, na Rut kaa ayamye a Boas daa no adi no nyinaa kyerɛɛ Naomi. Asɛm no kaa Naomi ma ɔkae sɛ: “Yehowa a ɔda adɔe adi kyerɛ ateasefo ne awufo no nhyira no.” (Rut 2:20) Ohui sɛ ayamye a Boas daa no adi no fi Yehowa, efisɛ Yehowa na ɔde hyɛ n’asomfo komam ma wɔyɛ papa, na ɔhyɛ wɔn bɔ sɛ obetua wɔn ayamye no so ka. *—Monkenkan Mmebusɛm 19:17.\n8 Naomi ka kyerɛɛ Rut sɛ ontie Boas na ɔnkɔ so nsesaw nnɔbae ase wɔ n’afuw mu na onni mmabaa a wofi ne fie no akyi na atwafo no ankɔhaw no. Rut tiee saa afotu no. Afei nso “ɔkɔɔ so ne n’ase no tenae.” (Rut 2:22, 23) Saa asɛm no ma yɛsan hu suban pa a Rut wɔ no bio; ɛno ne adɔe. Sɛ yɛhwɛ nea Rut yɛe no a, yebetumi abisa yɛn ho sɛ, so yɛn nso yɛma yɛn abusuafo ho hia yɛn, na yeyi yɛn yam boa yɛn adɔfo anaa? Yehowa ani mpa adɔe a ɛte saa so da.\nNea Rut ne Naomi yɛe no ma yehu sɛ ɛsɛ sɛ yɛma yɛn ani sɔ abusua a yɛwɔ no\n9. Abusua ho ade bɛn na yebetumi asua afi Rut ne Naomi hɔ?\n9 So na yebetumi afrɛ Rut ne Naomi sɛ abusua? Ebinom susuw sɛ sɛ yɛka abusua “ankasa” a, ehia sɛ wonya okunu, ɔyere, ɔbabarima, ɔbabea, nana, ne nea ɛkeka ho wom. Nanso, sɛ abusua bi mufo nnɔɔso koraa mpo a, Rut ne Naomi asɛm no ma yehu sɛ Yehowa asomfo betumi abue wɔn komam na wɔaboa ma anigye, ɔdɔ, ne ayamye atena saa abusua no mu. So w’ani sɔ w’abusua? Yesu ka kyerɛɛ n’asuafo no sɛ, Kristofo asafo no betumi ayɛ abusua ama wɔn a wonni abusua no mpo.—Mar. 10:29, 30.\nRut ne Naomi hyehyɛɛ wɔn ho nkuran na wɔn mu biara boaa ne yɔnko\n“Ɔyɛ Obusuani a Obetumi Agye Yɛn”\n10. Dɛn na na Naomi pɛ sɛ ɔyɛ de boa Rut?\n10 Rut kɔɔ so sesaw nnɔbae ase wɔ Boas afuw mu fii atokotwa bere a efi ase wɔ April mu kosi June mu no. Bere a adapɛn bi twaam no, akyinnye biara nni ho sɛ, Naomi dwinnwen nea na obetumi ayɛ ama n’asebea a ɔda ne koma so no ho. Bere a na wɔwɔ Moab no, Naomi anka bi anhyɛ mu da sɛ na obetumi aboa Rut ma wanya okunu foforo. (Rut 1:11-13) Nanso afei de, na wafi ase renya adwene foforo. Ɔkɔɔ Rut nkyɛn kɔka kyerɛɛ no sɛ: “Me ba, ɛsɛ sɛ mehwehwɛ homebea ma wo.” (Rut 3:1) Saa bere no, na ɛyɛ amammerɛ sɛ awofo hwehwɛ kunu ma wɔn mma, na na Naomi de Rut ayɛ ne ba ankasa. Ná ɔpɛ sɛ onya “homebea” ma Rut, a nea ɛkyerɛ ne sɛ, na ɔpɛ sɛ ɔma onya ahotɔ ne ahobammɔ wɔ ne kunu fie. Nanso, dɛn na na Naomi betumi ayɛ?\n11, 12. (a) Bere a Naomi frɛɛ Boas sɛ “obusuani a obetumi agye yɛn” no, na nhyehyɛe pa a ɛwɔ Onyankopɔn Mmara mu bɛn na na ɔreka ho asɛm? (b) Rut yɛɛ n’ade dɛn wɔ afotu a n’asebea de maa no no ho?\n11 Bere a edi kan a Rut kaa Boas ho asɛm kyerɛɛ Naomi no, Naomi kae sɛ: “Ɔbarima no yɛ yɛn ho nipa. Ɔyɛ obusuani a obetumi agye yɛn.” (Rut 2:20) Ná ɛno kyerɛ dɛn? Ná nhyehyɛe pa bi wɔ Onyankopɔn Mmara a ɔde maa Israelfo no mu a ɛboaa mmusua a ohia anaa wɔn biribi a wawu nti wɔakɔ ahokyere mu no. Sɛ na ɔbea bi kunu wu bere a onni ba a, na etumi ma ɔteetee paa, efisɛ na ɛbɛma ne kunu din ayera koraa a wɔrenkae no bio. Nanso, Onyankopɔn Mmara no maa kwan sɛ ɔbarima no nuabarima betumi aware okunafo no sɛnea ɛbɛyɛ a ɔbɛwo na ama ne kunu a wawu no din atena hɔ na abɔ abusua no agyapade nso ho ban. *—Deut. 25:5-7.\n12 Naomi kaa adwene a na wafa no ho asɛm kyerɛɛ Rut. Yɛrenya sɛnea ɛbɛyɛ sɛ asɛm no yɛɛ Rut nwonwa bere a na n’ase no reka akyerɛ no no ahwɛ. Ná Israelfo Mmara no da so ara yɛ foforo ma Rut, na na onnim wɔn amammerɛ bebree no nso ho hwee. Ɛno mpo no, na obu Naomi paa, enti ɔyɛɛ aso tiee biribiara a ɔka kyerɛɛ no no. Ná ade a Naomi kae sɛ Rut nyɛ no betumi ayɛ den ama no, na na ebetumi ayɛ fɛre anaa akɔfa animguase mpo abrɛ no. Nanso, Rut penee so. Ɔde ahobrɛase kae sɛ: “Nea woaka biara mɛyɛ.”—Rut 3:5.\n13. Dɛn na yebetumi asua afi Rut hɔ wɔ mpanyimfo afotu a otiei no mu? (Hwɛ Hiob 12:12 nso.)\n13 Ɛtɔ mmere bi a ɛyɛ den ma mmabun sɛ wobetie mpanyimfo a wɔwɔ osuahu pii no afotu. Ɛnyɛ den sɛ wobenya adwene sɛ mpanyimfo nte nsɛnnennen ne ɔhaw a mmabun fa mu no ase ankasa. Ahobrɛase a Rut de tiee afotu no ma yehu sɛ, sɛ yetie afotu pa a mpanyimfo a wɔdɔ yɛn na wodwen yɛn ho de ma yɛn no a, ɛbɛboa yɛn paa. (Monkenkan Dwom 71:17, 18.) Ɛnde, afotu bɛn na Naomi de maa Rut, na otiei no, ɛboaa no anaa?\nRut Kɔɔ Awiporowbea Hɔ\n14. Dɛn ne awiporowbea, na dɛn na na wɔyɛ wɔ hɔ?\n14 Saa anwummere no, Rut kɔɔ awiporowbea hɔ. Awiporowbea yɛ asase a ɛso da so a wɔaboro hɔ ama ɛhɔ ayɛ denneennen a akuafo pii de wɔn awi kɔ hɔ kɔporow na wohuw so. Ná ɛtaa yɛ bepɔw ho anaa bepɔw so baabi a mframa bɔ denneennen wɔ hɔ anwummere. Nea ɛbɛyɛ a ntɛtɛw no befi awi no mu no, na adwumayɛfo no de adinam akɛse anaa sofi saw awi no ne ntɛtɛw no nyinaa tow kɔ wim, na mframa huw ntɛtɛw no kɔ ma awi no begu fam.\n15, 16. (a) Ka nea ɛkɔɔ so wɔ awiporowbea hɔ bere a Boas wiee n’adwuma anwummere no. (b) Ɛyɛɛ dɛn na Boas hui sɛ Rut da n’anafo?\n15 Bere a na adwumayɛfo no repɔn anwummere no, Rut de n’ani too fam hwɛɛ nea na ɛrekɔ so. Boas hwɛ ma wohuw n’atoko no so, na ɛbɛyɛɛ bebree sum hɔ. Bere a Boas de anigye didi wiei no, ɔdaa atoko no ho. Ɛbɛyɛ sɛ edu otwa bere a, na akuafo taa da wɔn nnɔbae ho sɛnea ɛbɛyɛ a akorɔmfo mmewia anaa afowfo mmɛfa. Bere a Rut hui sɛ Boas rekɔda no, ohui sɛ bere aso sɛ ɔyɛ nea Naomi kae no.\n16 Ná Rut koma atu de, nanso ɔyɛɛ kodɛɛ kɔɔ Boas nkyɛn. Ohui sɛ Boas ada hatee. Enti sɛnea na Naomi aka akyerɛ no no, okoyii Boas nan ho ntama daa hɔ. Afei ɔtwɛnee. Bere kɔe, na Rut ani so no, ɛyɛɛ no te sɛ mfe apem. Afei bɛyɛ ɔdasum no, Boas fii ase dannan ne ho. Esiane sɛ na awɔ de no nti, ɔtwee ne mu a na ɛbɛyɛ sɛ ɔpɛ sɛ ɔtwe ntama kata ne nan ho bio. Nanso, ohui sɛ obi da n’anafo. Kyerɛwnsɛm no ka sɛ, “Ɔbɛhwɛ a, ɔbea bi na ɔda n’anafo yi!”—Rut 3:8.\n17. Nneɛma abien bɛn na wɔn a wɔkyerɛ sɛ na Rut kura adwemmɔne no werɛ afi?\n17 Obisae sɛ: “Hena ni?” Ebetumi aba sɛ Rut de ɛnne a na ɛrepopo buae sɛ: “Ɛyɛ me, w’afenaa Rut; trɛw wo ntama mu kata w’afenaa so, efisɛ woyɛ abusua mu ogyefo.” (Rut 3:9) Nnɛɛmmafo bi pɛ sɛ wɔkyerɛ sɛ Rut kasa ne ne nneyɛe no kyerɛ sɛ na okura adwemmɔne, nanso ɛyɛ a na wɔn werɛ afi nneɛma abien bi. Nea edi kan no, na ɛyɛ ɛhɔfo amammerɛ ma enti ná nea Rut yɛe no nyɛ nwonwa koraa. Nea ɛwom ara ne sɛ, ɛnnɛ, saa amammerɛ no pii atwam. Enti ɛbɛyɛ mfomso sɛ obi de nea Rut yɛe no bɛtoto nea ɛrekɔ so wɔ ɛnnɛ wiase a ɔbrasɛe ahyɛ mu mã no ho na waka sɛ na okura adwemmɔne. Nea ɛto so abien, nea Boas yɛe no ma yehu sɛ ɛnyɛ adwemmɔne na Rut de yɛɛ saa ma enti ɔkamfoo no paa.\nƐnyɛ adwemmɔne na Rut de kɔhwehwɛɛ Boas\n18. Asɛm bɛn na Boas ka de kyekyee Rut werɛ, na adɔe abien bɛn na Rut yɛe a Boas kaa ho asɛm?\n18 Boas kasae, na sɛnea ɔtɔɔ ne bo ase kasae no maa Rut nyaa awerɛkyekye. Boas kae sɛ: “Yehowa nhyira wo, me ba. Adɔe a woada no adi nnɛ yi sen kan de no koraa, efisɛ woankodi mmerante akyi, sɛ́ wɔyɛ ahiafo anaa asikafo.” (Rut 3:10) Asɛm a ɛne “kan de no” yɛ adɔe a Rut yɛɛ Naomi sɛ odii n’akyi baa Israel na ɔresan ahwɛ no no. “Nnɛ yi” a Boas kae no nso yɛ ade a na Rut ayɛ saa da no. Boas hui sɛ na anka ɛnyɛ den koraa sɛ ababaa a ɔte sɛ Rut bɛhwehwɛ aberante bi aware no, sɛ́ ebia ɔyɛ sikani anaa ohiani. Mmom no, na ɔpɛ sɛ ɔyɛ Naomi, ne Naomi kunu a na wawu no nyinaa adɔe na amma ɔbarima no din anyera wɔ n’abusua mu. Ɛnyɛ nwonwa koraa sɛ adɔe a ababaa no yɛe no kaa Boas koma saa.\n19, 20. (a) Dɛn nti na Boas ampere ne ho anware Rut? (b) Dɛn na Boas yɛe de daa ayamye adi kyerɛɛ Rut, na dɛn na ɔyɛe de kyerɛe sɛ na ɔmpɛ sɛ Rut din bɛsɛe?\n19 Boas toaa so sɛ: “Afei me ba, nsuro. Nea wobɛka biara mɛyɛ ama wo, efisɛ kurom hafo nyinaa nim sɛ woyɛ ɔbea pa.” (Rut 3:11) Boas ani gyee ho sɛ ɔbɛware Rut. Ebetumi aba sɛ anyɛ Boas nwonwa pii sɛ Rut ka kyerɛɛ no sɛ ɔmmɛyɛ ne gyefo. Nanso, na Boas yɛ ɔtreneeni, enti na ɔrenyɛ nea ɔno ankasa pɛ. Ɔka kyerɛɛ Rut sɛ ogyefo bi wɔ hɔ, obi a ɔbɛn Naomi kunu a wawu no paa sen ɔno Boas. Enti, na Boas bedi kan akohu saa barima no ahwɛ sɛ n’ani begye ho sɛ ɔbɛware Rut anaa.\nEsiane sɛ Rut ne afoforo dii no ayamye ne obu so nti, onyaa din pa\n20 Boas ka kyerɛɛ Rut sɛ ɔnna hɔ ntwɛn nkosi sɛ anim bɛtetew kakra, na akyiri yi wayɛ kodɛɛ akɔ sɛnea ɛbɛyɛ a obiara renhu sɛ waba hɔ. Ná ɔmpɛ sɛ wɔn baanu nyinaa din bɛsɛe, efisɛ na ebinom betumi anya adwene sɛ ɔne Rut abu brabɔne. Rut san daa Boas anafo bio, na saa bere yi de ɛbɛyɛ sɛ na onsuro efisɛ na ɔbarima no adom no atie n’abisade no. Afei, bere a anim nnya ntetewee no, Rut sɔree, na Boas sesaw atoko bebree guu Rut ntama mu, na Rut san kɔɔ Betlehem.—Monkenkan Rut 3:13-15.\n21. Dɛn na ɛmaa Rut nyaa din sɛ “ɔbea pa,” na yɛbɛyɛ dɛn atumi asuasua nea ɔyɛe no?\n21 Hwɛ sɛnea ɛbɛyɛ sɛ Rut dwinnwen asɛm a na Boas aka sɛ obiara nim sɛ ɔyɛ “ɔbea pa” no ho maa n’ani gyei! Akyinnye biara nni ho sɛ, n’ani a na egye ho sɛ obehu Yehowa na wasom no no na ɛma onyaa saa din pa no. Afei nso, na wada ayamye ne tema kɛse adi akyerɛ Naomi ne ne nkurɔfo, na na wayɛ krado sɛ ɔbɛyɛ n’ade sɛ Israelni, na wadi wɔn amammerɛ a na onnim no yiye no so. Sɛ yesuasua Rut gyidi no a, yɛbɛbɔ mmɔden akyerɛ obu kɛse ama nkurɔfo ne akwan a wɔfa so yɛ wɔn nneɛma ne wɔn amammerɛ. Sɛ yɛyɛ saa a, yɛn nso yebehu sɛ yɛrenya din pa.\nRut Nyaa Homebea\n22, 23. (a) Ɛbɛyɛ sɛ akyɛde a Boas de maa Rut no kyerɛ dɛn? (Hwɛ ase hɔ asɛm no nso.) (b) Dɛn na Naomi kae sɛ Rut nyɛ?\n22 Bere a Rut koduu fie no, Naomi bisaa no sɛ: “Me ba, wuni?” Ɛbɛyɛ sɛ na esum wom nti na ɛmaa Naomi bisaa saa no. Ebetumi nso aba sɛ na Naomi pɛ sɛ ohu sɛ Rut da so ara yɛ ababaa kunafo a ɔbarima biara mfaa n’ano ntoo no so anaasɛ wanya obi ahyɛ no bɔ sɛ ɔbɛware no. Rut kaa nea ɛkɔɔ so wɔ ɔne Boas ntam no nyinaa kyerɛɛ n’ase no ntɛm ara. Ɔsan nso de akyɛde a na ɛyɛ atoko pii a Boas de maa no sɛ ɔmfa nkɔma Naomi no maa no. *—Rut 3:16, 17.\n23 Naomi fi nyansam ka kyerɛɛ Rut sɛ ɔntena fie komm saa da no, na mma ɔnnkɔsesaw nnɔbae ase. Ɔmaa Rut awerɛhyem sɛ: “Ɔbarima no ho rentɔ no kosi sɛ obedi asɛm no ho dwuma awie nnɛ.”—Rut 3:18.\n24, 25. (a) Dɛn na Boas yɛe de kyerɛe sɛ ɔyɛ ɔtreneeni na odwen afoforo ho? (b) Akwan bɛn so na wohyiraa Rut?\n24 Asɛm a Naomi ka faa Boas ho no baa mu pɛpɛɛpɛ. Boas kɔɔ kurow no pon ano baabi a kurow no mu mpanyimfo taa hyiam no, na ɔtwɛnee wɔ hɔ kosii sɛ Naomi kunu busuani a ɔbɛn no paa no betwaam. Boas de too ɔbarima no anim wɔ adansefo no nyinaa anim sɛ ɔnware Rut mfa nyɛ ogyefo mma no. Nanso, ɔbarima no ampene, na ɔkae sɛ, sɛ ɔyɛ saa a ɔbɛsɛe n’ankasa agyapade. Afei Boas kae wɔ adansefo no anim wɔ kurow pon no ano sɛ ɔbɛyɛ ogyefo atɔ Naomi kunu Elimelek a wawu no agyapade na waware Rut a na ɔyɛ Elimelek ba Malon yere no. Boas kae sɛ, ɔpɛ sɛ ɔyɛ saa “na ama owufo no din aba n’agyapade so.” (Rut 4:1-10) Ná Boas yɛ ɔtreneeni a odwen afoforo ho paa.\n25 Boas waree Rut. Ɛno akyi no, Bible ka sɛ: “Yehowa ma onyinsɛnee na ɔwoo ɔbabarima.” Betlehem mmea no hyiraa Naomi na wɔkamfoo Rut sɛ ɔsom bo ma Naomi sen mmabarima baason. Yehu sɛ, akyiri yi, Rut babarima no mu na Ɔhenkɛse Dawid fi bae. (Rut 4:11-22) Dawid nso mu na Yesu Kristo fi bae.—Mat. 1:1. *\nYehowa hyiraa Rut ma ɔbɛyɛɛ obi a Mesia no fii ne mu bae\n26. Dɛn na nea Rut ne Naomi yɛe no ma yehu?\n26 Onyankopɔn hyiraa Rut pii, na ohyiraa Naomi a ɔboaa Rut ma ɔtetee abofra no te sɛ ɔno ankasa ne ba no nso. Mmea baanu yi asetena mu nsɛm no ma yehu paa sɛ Yehowa Nyankopɔn ani mpa wɔn a wɔde ahobrɛase yɛ adwumaden de hwɛ wɔn ankasa ho nnipa na wɔne ne nkurɔfo a wapaw wɔn bom som no no mu biara so. Yehowa hyira anokwafo a wɔte sɛ Boas, Naomi, ne Rut no bere nyinaa.\n^ nky. 7 Sɛnea Naomi kae no, ɛnyɛ ateasefo nkutoo na Yehowa da ayamye adi kyerɛ wɔn; ɔma ɛsõ awufo nyinaa so bi. Ná Naomi ahwere ne kunu ne ne mmabarima baanu. Ná Rut nso ahwere ne kunu. Wutumi hu sɛ na mmarima baasa no wu no ama mmea baanu no ahwere ade paa. Enti sɛ obi da ayamye adi kyerɛ Naomi ne Rut a, na ɛte sɛ nea ɔreda no adi akyerɛ saa mmarima no, efisɛ sɛ wɔte ase a, anka wɔbɛhwɛ mmea no.\n^ nky. 11 Ná ɛsɛ sɛ wodi kan de hokwan a wɔde ware okunafo a ɔte saa no ma nea wawu no nuabarimanom, na sɛ anyɛ yiye a ansa na wɔde ama mmarima foforo a wɔyɛ n’abusuafo a wɔbɛn no paa no. Saa ara nso na na wɔyɛ n’agyapade.—Num. 27:5-11.\n^ nky. 22 Boas maa Rut atoko asusude asia a wɔankyerɛ ade pɔtee a ɔde susuwii. Ebetumi aba sɛ, sɛnea wɔde nnansia yɛɛ adwuma na wɔhomee da a ɛto so ason no, na ɔde reka biribi akyerɛ Rut sɛ ɛrenkyɛ na brɛ a wabrɛ wɔ ne kunayɛ mu no aba awiei na wanya “home” wɔ ne kunu fie. Ebetumi nso aba sɛ, sofi asia na Boas saw maa no, na ebia na nea Rut betumi asoa ara ne no.\n^ nky. 25 Mmea baanum a Bible bɔ wɔn din sɛ wɔka wɔn a Yesu fi wɔn mu bae ho no mu biako ne Rut. Ɔfoforo nso ne Boas maame Rahab. (Mat. 1:3, 5, 6, 16) Ná ɔne Rut nyinaa nyɛ Israelfo.\nDɛn na Rut yɛe de daa adɔe adi kyerɛɛ Naomi?\nDɛn na Naomi yɛe de daa adɔe adi kyerɛɛ Rut?\nDɛn nti na Yehowa ani sɔ n’asomfo a wɔte sɛ Boas, Naomi, ne Rut?\nDɛn na wobɛyɛ de asuasua Rut gyidi no?\nShare Share “Ɔbea Pa”\nShare Share Suasua Wɔn Gyidi


Dɛn Nti na Onyankopɔn Ma Amanehunu Ho Kwan?—Nea Ɛmaa Amanehunu Fii Ase | Bible Kyerɛkyerɛ\nDɛn Nti na Onyankopɔn Ma Amanehunu Ho Kwan?\nSo Onyankopɔn na ɔde amanehunu aba wiase?\nAsɛm bɛn na ɛsɔree wɔ Eden turom?\nOnyankopɔn bɛyɛ dɛn asiesie nea afi nnipa amanehunu mu aba no?\n1, 2. Amanehunu bɛn na nkurɔfo hyia nnɛ, na nsɛm bɛn na ɛma nnipa pii bisa?\nBERE a ɔko bi a ɛyɛ hu baa awiei wɔ ɔman bi a akodi asɛe hɔ mu no, wosiee ɔmanfo a wɔyɛ mmea ne mmofra mpempem pii a na wɔakunkum wɔn no wɔ amoa kɛse biako mu, na wɔde mmeamudua sisii ho hyiae. Ná wɔakyerɛw mmeamudua no biara so sɛ: “Adɛn?” Ɛtɔ mmere bi a ɛno ne asɛm a ɛyɛ yaw sen biara a yebisa. Nkurɔfo de awerɛhow bisa saa asɛm yi, bere a ɔko, atoyerɛnkyɛm, yare, anaa nsɛmmɔnedi bi akunkum wɔn adɔfo a wɔn ho nni asɛm, asɛe wɔn afie, anaasɛ ɛde amanehunu a enni kabea aba wɔn so no. Ɛyɛ a na wɔpɛ sɛ wohu nea enti a awerɛhosɛm a ɛtete saa ato wɔn.\n2 Dɛn nti na Onyankopɔn ma amanehunu ho kwan? Sɛ Yehowa Nyankopɔn ne tumi nyinaa wura, ɔne dɔ, onim nyansa, na obu atɛntrenee a, dɛn nti na nitan ne ntɛnkyea ahyɛ wiase mu ma saa? So w’ankasa woasusuw saa nsɛm yi ho pɛn?\n3, 4. (a) Dɛn na ɛkyerɛ sɛ ɛnyɛ mfomso sɛ wubebisa nea enti a Onyankopɔn ma amanehunu ho kwan? (b) Yehowa te nka dɛn wɔ abɔnefosɛm ne amanehunu ho?\n3 So ɛyɛ mfomso sɛ wubebisa nea enti a Onyankopɔn ma amanehunu ho kwan? Ɛhaw ebinom sɛ wobebisa asɛm a ɛte saa, efisɛ wosusuw sɛ ɛbɛkyerɛ sɛ wɔn gyidi nyɛ den anaasɛ wɔrebu Onyankopɔn animtiaa. Nanso, sɛ wokenkan Bible a, wubehu sɛ nnipa anokwafo a na wosuro Onyankopɔn bisaa nsɛm a ɛtete saa. Sɛ nhwɛso no, odiyifo Habakuk bisaa Yehowa sɛ: “Ɛdɛn nti na woma mihu abusude, na wohwɛ ɔhaw yi? Ɔsɛe ne nhyɛso da m’anim, na ɔham ba, na akameakame sɔre.”—Habakuk 1:3.\nYehowa bɛma amanehunu nyinaa aba awiei\n4 So Yehowa kaa odiyifo Habakuk nokwafo no anim sɛ obisaa nsɛm a ɛtete saa? Dabi. Mmom no, Onyankopɔn maa wɔkyerɛw Habakuk nsɛm a efi komam no wɔ Bible mu. Onyankopɔn boaa no nso ma ɔtee nneɛma ase yiye, na onyaa gyidi a emu yɛ den. Yehowa pɛ sɛ ɔyɛ saa ara ma wo. Kae sɛ, Bible ka sɛ ‘odwen wo ho.’ (1 Petro 5:7) Onyankopɔn kyi abɔnefosɛm ne amanehunu a ɛde ba no koraa sen onipa biara. (Yesaia 55:8, 9) Ɛnde, dɛn nti na amanehunu pii wɔ wiase saa?\nDƐN NTI NA AMANEHUNU ABU SO SAA?\n5. Nkyerɛkyerɛmu bɛn na ɛtɔ mmere bi a wɔde ma wɔ nnipa amanehunu ho, nanso dɛn na Bible ka fa ho?\n5 Nnipa a wɔwɔ ɔsom ahorow mu akɔ wɔn som mu mpanyimfo ne akyerɛkyerɛfo nkyɛn akobisa nea enti a amanehunu pii wɔ hɔ saa no. Mpɛn pii no, nea wɔka kyerɛ wɔn ne sɛ amanehunu yɛ Onyankopɔn apɛde, na ofi teteete na ahyehyɛ biribiara a ɛbɛba no ato hɔ, a awerɛhosɛm a esisi no nso ka ho. Wɔka kyerɛ nnipa pii sɛ Onyankopɔn akwan yɛ nea wontumi nte ase, anaasɛ Onyankopɔn na ɔma nnipa a mmofra ka ho wuwu, sɛnea ɛbɛyɛ a obenya wɔn ne wɔn atra soro. Nanso, sɛnea woahu no, Yehowa Nyankopɔn nni asɛmmɔne da. Bible ka sɛ: “Ɛmpare Onyankopɔn sɛ obedi asɛmmɔne, na Otumfoɔ bedi amumɔyɛsɛm.”—Hiob 34:10.\n6. Dɛn nti na nnipa pii di mfomso de wiase mu amanehunu ho sobo bɔ Onyankopɔn?\n6 So wunim nea enti a nnipa di mfomso de amanehunu a ɛwɔ wiase nyinaa ho sobo bɔ Onyankopɔn no? Mpɛn pii no, wɔbɔ Ade Nyinaa So Tumfoɔ Nyankopɔn sobo, efisɛ wosusuw sɛ ɔno ne wiase yi sodifo ankasa. Wonnim nokwasɛm tiawa bi a ɛho hia a Bible kyerɛkyerɛ no. Nanso, wode, wusuaa saa nokwasɛm no ho ade wɔ nhoma yi Ti 3. Wiase yi sodifo ankasa ne Satan Ɔbonsam.\n7, 8. (a) Ɔkwan bɛn so na wiase no da ne sodifo no suban adi? (b) Ɔkwan bɛn so na nnipa sintɔ ne “ɛbere ne asiane” ama nnipa ahu amane?\n7 Bible ka pefee sɛ: “Wiase nyinaa da ɔbɔnefo no tumi mu.” (1 Yohane 5:19) Sɛ wususuw ho a, so ntease nnim? Saa wiase yi da abɔde a ɔyɛ honhom a aniwa nhu no a “ɔredaadaa asase sofo nyinaa no” suban adi. (Adiyisɛm 12:9) Satan yɛ ɔtamfo, ɔdaadaafo, ne otirimɔdenfo. Enti, nitan, nnaadaa, ne atirimɔden ahyɛ wiase a odi so no mu ma. Ɛno ne ade biako nti a amanehunu pii wɔ hɔ no.\n8 Sɛnea yesusuw ho wɔ Ti 3 no, ade a ɛto so abien nti a amanehunu pii wɔ hɔ no ne sɛ, efi bere a atuatew bae wɔ Eden turom hɔ no, adesamma atɔ sin na wɔayɛ abɔnefo. Nnipa abɔnefo taa pere hwehwɛ tumidi, na eyi de akodi, nhyɛso, ne amanehunu ba. (Ɔsɛnkafo 4:1; 8:9) Ade a ɛto so abiɛsa a ɛde amanehunu ba ne “ɛbere ne asiane.” (Ɔsɛnkafo 9: 11, NW) Wɔ wiase a ɛnyɛ Yehowa na ɔyɛ Sodifo a ɔbɔ nkurɔfo ho ban mu no, nnipa betumi ahu amane efisɛ wotumi hyia akwanhyia bere biara.\n9. Dɛn nti na yebetumi anya ahotoso sɛ Yehowa wɔ biribi titiriw nti a wama kwan ma amanehunu kɔ so?\n9 Ɛyɛ awerɛkyekye sɛ yebehu sɛ ɛnyɛ Onyankopɔn na ɔde amanehunu ba. Ɛnyɛ ɔno na ɔma akodi, nsɛmmɔnedi, nhyɛso, anaa atoyerɛnkyɛm a ɛma nnipa hu amane no mpo ba. Nanso, ɛsɛ sɛ yenya saa asɛmmisa yi ho mmuae, Dɛn nti na Yehowa ma amanehunu yi nyinaa ho kwan? Sɛ ɔne Ade Nyinaa So Tumfoɔ no a, ɛnde na ɔwɔ tumi a ɔde besiw ano. Sɛ ɛte saa a, ɛnde dɛn nti na onsiw ano? Ɛbɛyɛ sɛ ɔdɔ Nyankopɔn a yenim no no wɔ biribi titiriw nti a ɔnyɛɛ saa.—1 Yohane 4:8.\nASƐM BI A ƐHO HIA SƆREE\n10. Dɛn na Satan maa asɛm baa ho, na ɔkwan bɛn so na ɔyɛɛ saa?\n10 Sɛ yebehu nea enti a Onyankopɔn ma amanehunu ho kwan a, ɛsɛ sɛ yɛsan yɛn akyi kosusuw bere a amanehunu fii ase no ho. Bere a Satan maa Adam ne Hawa yɛɛ Yehowa so asoɔden no, asɛm bi a ɛho hia sɔree. Satan anka sɛ Yehowa nni tumi. Satan nim ankasa sɛ Yehowa tumi nni ano. Mmom no, Satan maa asɛm sɔree wɔ hokwan a Yehowa wɔ sɛ odi tumi no ho. Satan nam frɛ a ɔfrɛɛ Onyankopɔn ɔtorofo a ɔde nneɛma pa kame ne nkoa no so kyerɛe sɛ Yehowa yɛ sodifo bɔne. (Genesis 3:2-5) Nea na Satan repɛ akyerɛ ne sɛ sɛ Onyankopɔn nni nnipa so a, anka wɔn ho bɛtɔ wɔn yiye. Eyi yɛ kasa a ɔkasa tiaa Yehowa tumidi, hokwan a ɔwɔ sɛ odi tumi no.\n11. Dɛn nti na Yehowa ansɛe atuatewfo no amonom hɔ ara wɔ Eden?\n11 Adam ne Hawa tew atua tiaa Yehowa. Nea na wɔkyerɛ ankasa ni: ‘Yenhia Yehowa sɛ yɛn Sodifo. Yɛn ankasa betumi asisi papa ne bɔne ho gyinae.’ Ná Yehowa bɛyɛ dɛn asiesie saa asɛm yi? Ná ɔbɛyɛ dɛn ama abɔde a wonim nyansa nyinaa ahu sɛ atuatewfo no adi mfomso, na nea ɔno Yehowa ka no mmom na ɛyɛ nokware ankasa? Obi betumi aka sɛ na anka ɛsɛ sɛ Onyankopɔn sɛe atuatewfo no na ɔsan bɔ nnipa foforo. Nanso, na Yehowa aka sɛ ɔde Adam ne Hawa asefo mmom na ɛbɛhyɛ asase so ma, na na ɔpɛ sɛ wɔtra asase so paradise mu. (Genesis 1:28) Yehowa ma biribiara a ɔka bam bere nyinaa. (Yesaia 55:10, 11) Afei nso, na atuatewfo no a obekum wɔn afi Eden no remma wonnya hokwan a Yehowa wɔ sɛ odi tumi ho asɛm a asɔre no ho mmuae.\n12, 13. Fa mfatoho kyerɛkyerɛ nea enti a Yehowa ama Satan abɛyɛ wiase yi sodifo ne nea enti a Onyankopɔn ama kwan ma nnipa di wɔn ho so no mu.\n12 Ma yensusuw mfatoho bi ho nhwɛ. Fa no sɛ ɔkyerɛkyerɛfo bi rekyerɛkyerɛ sɛnea wobu akontaa dennen bi mu akyerɛ sukuufo a ɔkyerɛ wɔn ade. Sukuuni bi a onim ade nanso ɔyɛ otuatewfo ka sɛ ɔkwan a ɔkyerɛkyerɛfo no nam so rekyerɛ ade no nyɛ papa. Nea ɛbɛyɛ na otuatewfo yi ama sukuufo nkae no ahu sɛ ɔkyerɛkyerɛfo no nnim ade no, ɔkɔ so ka sɛ onim ɔkwan a ɛyɛ papa koraa a wɔfa so bu saa akontaa no. Sukuufo no bi adwene yɛ wɔn sɛ nea otuatewfo no reka no yɛ nokware, na wɔn nso tew atua. Dɛn na ɛsɛ sɛ ɔkyerɛkyerɛfo no yɛ? Sɛ ɔpam otuatewfo no fi sukuudan no mu a, adwene bɛn na sukuufo a aka no benya? So wɔrennya adwene sɛ nea wɔn yɔnko sukuuni no ne wɔn a wɔde wɔn ho abɔ no no reka no yɛ nokware? Ebetumi aba sɛ sukuufo a aka no nyinaa rennya obu mma ɔkyerɛkyerɛfo no, na wobenya adwene sɛ ɔkyerɛkyerɛfo no suro sɛ wɔbɛma ne nkontompo ada adi. Nanso, fa no sɛ ɔkyerɛkyerɛfo no ma otuatewfo no kwan ma ɔkyerɛ sukuufo no sɛnea ɔno otuatewfo no bebu akontaa no.\nSo sukuuni no nim ade sen ɔkyerɛkyerɛfo no?\n13 Yehowa ayɛ biribi a ɛte sɛ nea ɔkyerɛkyerɛfo no yɛe no. Kae sɛ ɛnyɛ atuatewfo a na wɔwɔ Eden no nko na na asɛm no fa wɔn ho. Ná abɔfo ɔpepem pii rehwɛ. (Hiob 38:7; Daniel 7:10) Sɛnea na Yehowa bedi atuatew no ho dwuma no bɛka saa abɔfo no nyinaa kɛse, na awiei koraa no aka abɔde a wonim nyansa nyinaa. Enti, dɛn na Yehowa ayɛ? Wama kwan ma Satan akyerɛ ɔkwan a ɔno Satan bɛfa so adi adesamma so. Onyankopɔn ama nnipa nso kwan ma wɔadi wɔn ho so wɔ Satan akwankyerɛ ase.\n14. Mfaso bɛn na ebefi gyinae a Yehowa asi ama nnipa adi wɔn ho so no mu aba?\n14 Ɔkyerɛkyerɛfo a yɛaka ne ho asɛm wɔ mfatoho yi mu no nim sɛ otuatewfo no ne sukuufo a wɔakɔka ne ho no adi mfomso. Na onim nso sɛ, sɛ ɔma kwan ma wɔkyerɛkyerɛ wɔn asɛm mu a, ɛso bɛba sukuufo a aka no nyinaa mfaso. Sɛ otuatewfo no antumi ankyerɛkyerɛ nneɛma mu yiye a, sukuufo a wɔbrɛ wɔn ho ase no nyinaa behu sɛ ɔkyerɛkyerɛfo no nkutoo ne obi a ɔfata sɛ ɔkyerɛ adesuakuw no ade. Wɔbɛte nea enti a ɛno akyi no ɔkyerɛkyerɛfo no pam atuatewfo biara fi adesuakuw no mu no ase. Saa ara na Yehowa nim sɛ nnipa ne abɔfo anokwafo nyinaa benya mfaso bere a wobehu sɛ Satan ne ne mfɛfo atuatewfo no adi nkogu, na nnipa ntumi nni wɔn ho so no. Te sɛ Yeremia a ɔtraa ase tete no, wobehu nokwasɛm a ɛho hia yi: “[Yehowa, NW], mahu sɛ onipa kwan nni ne nsam, enni ɔbarima nsam, sɛnea ɔnam a obetutu n’anammɔn.”—Yeremia 10:23.\nDƐN NTI NA AKYƐ SAA?\n15, 16. (a) Dɛn nti na Yehowa ama kwan ma amanehunu akɔ so akyɛ saa? (b) Dɛn nti na Yehowa nsiw nneɛma bi te sɛ nsɛmmɔnedi a ɛyɛ hu kwan?\n15 Nanso, dɛn nti na Yehowa ama kwan ma amanehunu akɔ so akyɛ saa? Na dɛn nti na onsiw nneɛma bɔne a ɛba no ano? Wode, susuw nneɛma abien a ɔkyerɛkyerɛfo a yɛaka ne ho asɛm wɔ mfatoho no mu renyɛ ho hwɛ. Nea edi kan, ɔrensiw otuatewfo no kwan bere a ɔrekyerɛkyerɛ sɛnea wobu akontaa no mu no. Nea ɛto so abien, ɔkyerɛkyerɛfo no renkyerɛ otuatewfo no sɛnea wobu akontaa no. Afei, susuw nneɛma abien bi a Yehowa abɔ ne tirim sɛ ɔrenyɛ ho hwɛ. Nea edi kan, onsiw Satan ne wɔn a wɔakɔka ne ho no kwan wɔ mmɔden a wɔrebɔ sɛ wɔbɛda no adi sɛ wɔn asɛm yɛ nokware no ho. Enti ɛho abehia sɛ ɔma bere bi twam. Adesamma atumi asɔ nnipa nniso, anaa aban biara ahwɛ wɔ mfirihyia mpempem pii mu wɔ nnipa abakɔsɛm mu. Adesamma anya nkɔso bi wɔ nyansahu ne nneɛma foforo mu, nanso ntɛnkyea, ohia, nsɛmmɔnedi, ne ɔko abu so koraa. Ɛnnɛ, ada adi pefee sɛ nnipa nniso adi adesamma huammɔ.\n16 Nea ɛto so abien, Yehowa mmoaa Satan mma onnii wiase yi so. Sɛ nhwɛso no, sɛ Onyankopɔn siw kwan sɛ ɔremma biribi te sɛ nsɛmmɔnedi a ɛyɛ hu nsisi a, so ɛno renyɛ te sɛ nea ɔreboa atuatewfo no ma wɔn asɛm no ayɛ nokware? Sɛ Onyankopɔn yɛ saa a, so ɛremma nkurɔfo nnya adwene sɛ gyama nnipa betumi adi wɔn ho so a ɔhaw biara remma? Sɛ Yehowa yɛ n’ade wɔ saa kwan yi so a, ɛbɛma wabɛyɛ ɔtorofo. Nanso, “Onyankopɔn ntumi nni atoro.”—Hebrifo 6:18.\n17, 18. Dɛn na Yehowa bɛyɛ wɔ nneɛma bɔne a nnipa nniso ne Satan nkɛntɛnso de aba no nyinaa ho?\n17 Na nneɛma bɔne a wɔayɛ wɔ bere tenteenten a wɔde atew atua atia Onyankopɔn no nso ɛ? Eye sɛ yɛbɛkae sɛ Yehowa ne ade nyinaa so tumfoɔ. Enti, obetumi asiesie nea afi adesamma amanehunu mu aba no nyinaa, na ɔbɛyɛ nso. Sɛnea yɛasua ho ade dedaw no, wobesiesie yɛn asase yi a wɔasɛe no no denam dan a wɔbɛdan asase ma ayɛ Paradise no so. Wɔnam Yesu agyede afɔre no mu gyidi so beyi nea bɔne de aba no afi hɔ, na wɔnam owusɔre so beyi nea owu de aba nso afi hɔ. Saa na Onyankopɔn nam Yesu so ‘bɛsɛe Ɔbonsam nnwuma.’ (1 Yohane 3:8) Yehowa bɛyɛ eyinom nyinaa wɔ bere a ɛfata mu ankasa. Yɛn ani betumi agye sɛ ɔnyɛɛ n’ade ntɛm so, efisɛ ntoboase a wanya no ama yɛanya hokwan asua nokware no resom no. (2 Petro 3:9, 10) Saa bere yi Onyankopɔn gu so rehwehwɛ asomfo a wɔyɛ anokwafo, na ɔreboa wɔn ma wɔagyina amanehunu biara a ebetumi aba wɔn so wɔ wiase a ɔhaw ahyɛ mu ma yi ano.—Yohane 4:23; 1 Korintofo 10:13.\n18 Ebinom betumi abisa sɛ, Sɛ anka Onyankopɔn bɔɔ Adam ne Hawa wɔ ɔkwan bi a ɛremma wontumi ntew atua so a, so anka yɛrentumi nkwati amanehunu yi nyinaa? Ansa na yɛbɛma saa asɛmmisa yi ho mmuae no, ɛsɛ sɛ wokae akyɛde bi a ɛsom bo a Yehowa de ama wo no.\nWODE ONYANKOPƆN AKYƐDE NO BEDI DWUMA DƐN?\nOnyankopɔn bɛboa wo ma woagyina amanehunu ano\n19. Akyɛde a ɛsom bo bɛn na Yehowa de ama yɛn, na dɛn nti na ɛsɛ sɛ yɛma yɛn ani sɔ?\n19 Sɛnea yehui wɔ Ti 5 no, wɔbɔɔ nnipa wɔ ɔkwan bi so a ɛma wotumi fi wɔn pɛ mu yɛ ade. So wuhu sɛnea saa akyɛde no som bo fa? Onyankopɔn abɔ mmoa pii, na wofi nkate mu na ɛyɛ ade. Nnipa ayɛ robɔt anaa mfiri bi a wotumi ma wɔyɛ biribiara a wɔpɛ sɛ wɔyɛ no. Sɛ Onyankopɔn yɛɛ yɛn saa a, so anka yɛpɛ? Dabi, ɛyɛ yɛn anigye sɛ yɛwɔ ahofadi a yetumi fi yɛn pɛ mu paw onipa ko a yɛpɛ sɛ yɛyɛ, ɔbra ko a yɛpɛ sɛ yɛbɔ, nnamfo ko a yɛpɛ sɛ yɛfa, ne nea ɛkeka ho. Yɛn ani gye ho sɛ yɛwɔ ahofadi kakra, na saa na Onyankopɔn pɛ sɛ yɛyɛ.\n20, 21. Ɔkwan bɛn so na yebetumi de akyɛde a ɛne yɛn pɛ mu a yetumi fi yɛ ade no adi dwuma a eye sen biara, na dɛn nti na ɛsɛ sɛ yenya ɔpɛ sɛ yɛbɛyɛ saa?\n20 Yehowa ani nnye ho sɛ wɔbɛhyɛ yɛn ma yɛasom no. (2 Korintofo 9:7) Mfatoho bi ni: Eyi mu nea ɛwɔ he na ɔwofo bi ani begye ho kɛse—sɛ́ abofra bi befi ne komam aka sɛ “Meda wo ase,” anaasɛ wɔbɛka akyerɛ no sɛ ɔnka saa? Enti asɛm no ne sɛ, Wode wo pɛ mu a wutumi fi paw biribi a Yehowa de ama wo no bedi dwuma dɛn? Satan, Adam, ne Hawa amfa wɔn pɛ mu a wotumi fi paw biribi no anni dwuma ɔkwan pa so koraa. Wɔpoo Yehowa Nyankopɔn. Dɛn na wode saa hokwan no bɛyɛ?\n21 Wowɔ hokwan sɛ wode akyɛde nwonwaso a ɛne wo pɛ mu a wutumi fi yɛ ade no bɛyɛ nea eye sen biara. Wubetumi de wo ho abɔ nnipa ɔpepem pii a wogyina Yehowa afã no. Wɔma Onyankopɔn ani gye efisɛ wɔrebɔ mmɔden ama ada adi sɛ Satan yɛ ɔtorofo ne sodifo a wadi nkogu koraa. (Mmebusɛm 27:11) Wo nso wubetumi ayɛ saa ara denam ɔbra pa a wobɛbɔ so. Wɔbɛkyerɛkyerɛ eyi mu wɔ ti a edi hɔ no mu.\nƐnyɛ Onyankopɔn na ɔde nneɛma bɔne ba wiase.—Hiob 34:10.\nEsiane sɛ Satan frɛɛ Onyankopɔn ɔtorofo na ɔkae sɛ Onyankopɔn de nneɛma pa kame Onyankopɔn nkoa nti na ɔmaa asɛm baa hokwan a Yehowa wɔ sɛ odi tumi no ho.—Genesis 3:2-5.\nYehowa bɛma ne Ba, Mesia Ahenni no Sodifo no, de nnipa amanehunu nyinaa, ne nea afi amanehunu no mu aba no aba awiei.—1 Yohane 3:8.\nShare Share Dɛn Nti na Onyankopɔn Ma Amanehunu Ho Kwan?\nbh ti 11 kr. 106-114


Bible Mu Nsɛm Woyi Wɔn Fi Afiase - Yehowa Adansefo Intanɛt Dwumadibea\nHWƐ ɔbɔfo a okura afiase pon a wɔabue no mu no. Nnipa a ɔrema wɔafi adi no yɛ Yesu asomafo. Ma yɛnhwɛ nea ɛmaa wɔde wɔn koguu afiase no.\nNa wohwiee honhom kronkron no guu Yesu asuafo no so no nkyɛe koraa. Nea ɛbae ni: Na Petro ne Yohane rekɔ asɔrefi hɔ wɔ Yerusalem da koro awia. Na ɔbarima bi bɛn pon no ano a wayɛ obubuafo ne nkwa nna nyinaa. Na nkurɔfo de no bɛto ha da biara na watumi asrɛsrɛ sika afi wɔn a wɔrekɔ asɔrefi hɔ no nkyɛn. Bere a ohuu Petro ne Yohane no, ɔsrɛɛ wɔn sɛ wɔnkyɛ no biribi. Ná dɛn na asomafo no bɛyɛ?\nWogyina hwɛɛ ɔbarima a n’ade yɛ mmɔbɔ no. Petro kae sɛ: ‘Minni sika, nanso mɛma wo nea mewɔ. Yesu din mu sɔre na nantew!’ Afei Petro soo ɔbarima no nsa nifa maa no so, na amonom hɔ ara ɔsɔree na ofii ase nantewee. Bere a nkurɔfo no huu eyi no, wɔn ho dwiriw wɔn na wɔn ani gyei wɔ anwonwade yi ho.\nPetro kae sɛ: ‘Onyankopɔn a onyan Yesu fii awufo mu no tumi so na yɛnam yɛɛ anwonwade yi.’ Bere a ɔne Yohane rekasa no, nyamesom mpanyimfo bi bae. Wɔn bo fuwii efisɛ na Petro ne Yohane reka Yesu a wɔanyan no afi awufo mu ho asɛm akyerɛ nkurɔfo no. Enti wɔkyeree wɔn de wɔn koguu afiase.\nAde kyee no nyamesom mpanyimfo no yɛɛ nhyiam kɛse bi. Wɔde Petro ne Yohane ne ɔbarima a wɔsaa no yare no bae. Nyamesom mpanyimfo no bisae sɛ: ‘Tumi bɛn na mode yɛɛ anwonwade yi?’\nPetro kae sɛ ɛyɛ Onyankopɔn a onyan Yesu fii awufo mu no tumi. Ná asɔfo no nhu nea wɔnyɛ, efisɛ na wɔrentumi nka sɛ saa anwonwade kɛse yi ansi. Enti wɔbɔɔ asomafo no kɔkɔ sɛ mma wɔnka Yesu ho asɛm bio, na wogyaa wɔn.\nNna no mu no asomafo no kɔɔ so kaa Yesu ho asɛm na wɔsaa nkurɔfo yare. Anwonwade ahorow yi ho asɛm terɛwee. Enti nnipa a wofi Yerusalem nkuraase de ayarefo baa asomafo no nkyɛn. Eyi maa nyamesom mpanyimfo no ani beree, enti wɔkyeree asomafo no koguu afiase. Nanso wɔankyɛ wɔ hɔ.\nAnadwo no Onyankopɔn bɔfo buee afiase pon no, sɛnea wutumi hu wɔ ha no. Ɔbɔfo no kae sɛ: ‘Monkɔ nkogyina asɔrefi hɔ na monkasa nkyerɛ nkurɔfo no.’ Ade kyee no, bere a nyamesom mpanyimfo no somae sɛ wɔnkɔfa asomafo no mmra no, na wonni hɔ. Akyiri yi wohui sɛ wɔrekyerɛkyerɛ wɔ asɔrefi hɔ, na wɔde wɔn baa Sanhedrin asa so hɔ.\nNyamesom mpanyimfo no kae sɛ: ‘Yɛahyɛ mo sɛ ɛnsɛ sɛ moka Yesu ho asɛm bio. Nanso mode mo nkyerɛkyerɛ no ahyɛ Yerusalem nyinaa ma.’ Ɛnna asomafo no buae sɛ: ‘Ɛsɛ sɛ yetie Onyankopɔn sɛ sodifo sen nnipa.’ Enti wɔkɔɔ so kaa “asɛmpa” no. So eyi nyɛ nhwɛso pa a ɛsɛ sɛ yedi akyi?\nAsomafo Nnwuma ti 3 kosi 5.\nAsɛm bɛn na ɛtoo Petro ne Yohane da koro awia bi a wɔrekɔ asɔrefi hɔ no?\nAsɛm bɛn na Petro ka kyerɛɛ obubuafo bi, na dɛn na Petro de maa no a ɛsom bo koraa sen sika?\nAdɛn nti na nyamesom mpanyimfo no bo fuwii, na dɛn na wɔyɛɛ Petro ne Yohane?\nDɛn na Petro ka kyerɛɛ nyamesom mpanyimfo no, na dɛn na wɔbɔɔ asomafo no kɔkɔ sɛ mma wɔnnyɛ?\nDɛn na ɛhyɛɛ nyamesom mpanyimfo no anibere, nanso bere a wɔde asomafo no koguu afiase ne mprenu so no, dɛn na esii?\nMmuae bɛn na asomafo no de mae bere a wɔde wɔn baa Sanhedrin asa so no?\nKenkan Asomafo Nnwuma 3:1-10.\nƐwom sɛ wɔmmaa yɛn tumi a yetumi de yɛ anwonwade nnɛ de, nanso ɔkwan bɛn so na Petro nsɛm a ɛwɔ Asomafo Nnwuma 3:6 no boa yɛn ma yehu bo a Ahenni nkrasɛm no som? (Yoh. 17:3; 2 Kor. 5:18-20; Filip. 3:8)\nKenkan Asomafo Nnwuma 4:1-31.\nSɛ yehyia ɔsɔretia wɔ ɔsom adwuma no mu a, ɔkwan bɛn so na ɛsɛ sɛ yesuasua yɛn nuanom Kristofo a wɔtraa ase afeha a edi kan mu no? (Aso. 4:29, 31; Efe. 6:18-20; 1 Tes. 2:2)\nKenkan Asomafo Nnwuma 5:17-42.\nƆkwan bɛn so na wɔn a wɔnyɛ Adansefo binom ada ntease adi wɔ asɛmpaka adwuma no ho wɔ tete ne nnɛ mmere mu? (Aso. 5:34-39)


Carbon—Biribi a Ɛyɛ Nwonwa\nNhoma bi ka sɛ, “Nneɛma pii na nkwa gyina so, nanso nea edi mu akoten paa ne carbon.” (Nature’s Building Blocks) Sɛnea carbon te nti, etumi ka bom anaa etumi ne nneɛma foforo di afra ma ɛdan biribi foforo koraa. Ade rekye na ade resa yi, animdefo hu saa nneɛma a carbon tumi dan no mu pii, na nyansahufo nso tumi de wɔn nimdeɛ yɛ bi.\nAtom ahorow a ɛwɔ carbon mu nti, etumi ka bom anaa etumi ne nneɛma afoforo di afra ma yenya nneɛma bi a ne su gu ahorow. Ebi su te sɛ nkɔnsɔnkɔnsɔn, piramid, ne kawa, ebi ahyehyɛ ntrantraa te sɛ nkrataa, na ebi nso te sɛ tokuru a ɛda dorobɛn mu. Anokwa carbon yɛ biribi a ɛyɛ nwonwa paa! Ɛho nhwɛso na edidi so yi.\nAnsa na yebenya dɛnkyɛmmo no, gye sɛ carbon atɔm akeka abom papee ma adan piramid a wɔfrɛ no tetrahedrons. Enti dɛnkyɛmmo yɛ biribi a ɛyɛ den sen biribiara wɔ wiase. Carbon atɔm nko ara na ɛkeka bom ma yetumi nya dɛnkyɛmmo a edi mu paa.\nSɛ carbon atɔm keka bom papee na ɛhyehyɛ ne ho te sɛ nkrataa a, wɔfrɛ no graphite. Esiane sɛnea graphite te no nti, wotumi de gugu afiri mu te sɛ fango, na saa ara nso na wotumi de yɛ pɛnsere. *\nSɛ yebenya graphene a, gye sɛ carbon atɔm no keka bom hyehyɛ ne ho te sɛ nkantankantan a ebiara wɔ afã nsia a ne nyinaa yɛ pɛ. Ɛyɛ den sɛ wubebu dade mu mmienu, nanso graphene deɛ, yɛnka. Sɛ wode pɛnsere san krataa so a, wuhu sɛnea graphene te.\nSɛ carbon atɔm keka bom, na ɛyɛ nkuruwankuruwa te sɛ bɔɔl anaa tokuru a ɛda dorobɛn mu a, wɔfrɛ no fullerenes. Fullerenes no bi wɔ hɔ a, ɛyɛ nketewa paa ma onipa aniwa ntumi nhu.\nABƆDE A NKWA WOM\nNkwammoaa a ɛkeka bom dan nnua, mmoa, ne nnipa nyinaa fapem ne carbon. Ɛyɛ biribi a ɛwɔ srade, setaakye, ne nnuannuru mu.\n“[Onyankopɔn] su horow a wonhu no . . . wɔnam nneɛma a wayɛ so na ehu.”—Romafo 1:20.\n^ nky. 7 Hwɛ asɛm a ɛbaa borɔfo Nyan! July 2007 mu a n’asɛmti ne “Does Anyone Have a Pencil?\nYenya Carbon Fi Nsoromma Mu\nSɛ helium atɔm mmiɛnsa ka bom a, yenya carbon. Nyansahufo gye di sɛ adeyɛ yi kɔ so wɔ nsoromma bi a wɔfrɛ wɔn red giants mu. Sɛ helium betumi akeka abom a, gye sɛ enya tebea pɔtee bi ansa. Nyansahufo Paul Davies kyerɛwee sɛ, “Sɛ nsakrae ketewa bi mpo ba saa tebea no mu a, wiase, nkwa, ne nnipa nyinaa bɛyera.” Sɛnea yenya carbon fi nsoromma mu no, wohwɛ a efi he? Ebinom ka sɛ ɛno ara na ɛbae. Afoforo nso gye di sɛ Ɔbɔadeɛ nyansafo bi na ɔbɔe. Emu nea ɛwɔ he na wohwɛ a ɛtɔ asom paa?\nMmoawammoawa a Wɔnonom Fango


Tebea a Woyɛ Ho Hwee a Ɛnyɛ Yie—Wobɛyɛ Dɛn Agyina Ano?\nƆhaw No: Nea Woyɛ Ho Hwee a Ɛnyɛ Yie\nYAREƐ koankorɔ bi abɛsoɛ wo so? Ɛyɛ awaregyae? Anaa wo dɔfo bi awu? Asɛm a ɛte saa to wo a, ɛbɛyɛ wo sɛ wo wiase nyinaa aba awiei, nanso ɛnkyerɛ sɛ woafa tebea no saa ara; wonyae a anka nneɛma asesa. Ɛnneɛ, wobɛyɛ dɛn na woatumi agyina mu?\nNHWƐSO A ƐWƆ BIBLE MU: PAULO\nƆsomafo Paulo tutuu akwan kɔyɛɛ asɛmpatrɛw adwuma, nanso ɛduu baabi no na ɔntumi ntutu akwan bio. Adɛn ntia? Wɔtwaa asɛm too ne so, na wei nti wɔkaa no hyɛɛ fie mfe mmienu maa asogyafo hwɛɛ ne so. Nanso Paulo amma wei ammu n’abam, na mmom ɔhwɛɛ nea ɔbɛtumi ayɛ. Ɔkaa Onyankopɔn asɛm kyerɛɛ wɔn a wɔbɛsraa no nyinaa na ɔkyekyee wɔn werɛ. Ɔde hokwan no mpo kyerɛw nwoma pii, na ɛnnɛ ɛka Bible no ho.—Asomafoɔ Nnwuma 28:30, 31.\nNEA ANJA YƐE\nSɛnea yɛdii kan kae no, seesei yareɛ aka Anja ahyɛ fie. Ɔkaa sɛ: “Cancer dɛɛfoɔ yi ama megye me ho baabiara a ɛnnye. Sɛ manhwɛ me ho yie na yareɛ foforo bi san bɛbɔ mu a, m’awiei ara ne no. Enti memmpue mpo na makɔ adwuma anaa makɔsrasra me nnamfo.” Ɛnneɛ Anja agyae ma tebea no abunkam ne so anaa? Wo deɛ, tie n’anom asɛm: “Mebɔɔ mmɔden sɛ mɛyɛ nsakrae wɔ nneɛma bi mu, na wei aboa me paa. Mehwɛɛ sɛ ahoɔden kakra a mewɔ no mede bɛyɛ nneɛma a ɛho hia paa wɔ m’asetena mu. Wei ma mehu sɛ nneɛma mmu mfaa me so saa.”\n“Masua sɛ tebea biara a mewɔ mu no, mɛpene deɛ mewɔ so.”—Paulo asɛm a ɛwɔ Filipifoɔ 4:11\nSɛ woakɔ tebea bi mu na nneɛma reyɛ abunkam afa wo so a, sɔ wei hwɛ:\nHwɛ nea wobɛtumi ayɛ. Ɛtɔ da a, yareɛ no ankasa deɛ worentumi nyɛ ho hwee, nanso ebia wobɛtumi atenetene w’apɔw mu adi aduanpa na woahome sɛnea ɛsɛ.\nHwɛ nea wopɛ sɛ woyɛ na fa ho adwene. Kae sɛ ‘akokɔ de nkakrankakra na ɛnom nsuo,’ enti da biara da yɛ nea wobɛtumi kɔsi sɛ wobɛduru nea wode asi w’ani so no ho.\nKae sɛ adwuma ketewa biara nsua, enti nea wobɛyɛ a w’ani bɛgye no yɛ. Sɛ wobɛtumi ahohoro nkyɛnsee mu anaa wobɛtumi apopa pon so a, adɛn na wonyɛ? Afei hwɛ siesie wo ho kama. Wosɔre anɔpa a, yɛ nneɛma a ɛho hia no kan.\nHwɛ su anaa nimdeɛ bi a wo tebea no ama woanya. Nea worefa mu no abue w’adwenem? Anaa ama woahu sɛnea yɛgyina yaw ano? Ɛnneɛ, adɛn na womfa hokwan no mmoa wɔn a wɔakɔ tebea a ɛte saa mu?\nNea Ɛhia sɛ Wohyɛ no Nsow: Ebia worentumi nyɛ wo tebea no ho hwee, nanso hwɛ na ammunkam amfa wo so.\nAane! Sɛ wowɔ yareɛ koankorɔ a, nneɛma mmiɛnsa bi bɛboa wo.\nNea Bible Ka Fa Amanehunu Ho\nƆhaw ne amanehunu a yɛrefa mu no Onyankopɔn hu anaa?\n“Memma Me Yareɛ Nhyɛ Me So”


Nnwom 84 - Nkwa Asem (NA-TWI) | Biblica América Latina\nNnwom 84 - Nkwa Asem (NA-TWI)\nOnyankopɔn fi anigyina\n1Awurade Tumfoɔ, medɔ wo fi no dodo.\n2 Mepɛ sɛ meba hɔ. M’ani agyina sɛ meba Awurade fi. Mede me nipadua nyinaa to ahosɛpɛw dwom ma Onyankopɔn teasefo no. 3 Mpatiperɛw anwene wɔn birebuw na nsonfena nso wɔ wɔn afi. Wɔde wɔn mma sie wɔ w’afɔremuka ho, Otumfoɔ Awurade, me hene ne me Nyankopɔn. 4 Wɔn a wɔte wo fi hɔ no wɔ ahotɔ. Daa wɔto nnwom kamfo wo.\n5 Wɔn a wonya ahoɔden fi wo nkyɛn no wɔ ahotɔ, na wɔpɛ sɛ wɔkɔfrɛ wo wɔ Sion Bepɔw so. 6 Wɔfa ɔtare bon a ayow kesee no mu a ɛdan asuten, na anɔpabosu hyɛ no nsu ma ma. 7 Wɔrekɔ no nyinaa na wɔn ho reyɛ den; wobehu Onyankopɔn mu anyame wɔ Sion.\n8 Tie me mpaebɔ, Awurade Nyankopɔn. Tie, O Yakob Nyankopɔn. 9 Hyira yɛn hene, O Onyankopɔn; ɔhene a woayi no no.\n10 Da koro pɛ a wodi wɔ wo fi no ye sen sɛ wobedi no baabi foforo biara mpɛn apem. Megyina me Nyankopɔn fi pon ano sen sɛ mɛtena amumɔyɛfo fi mu.\n11 Awurade ne yɛn hwɛfo ne ɔhene onuonyamfo a ɔde adɔe ne anuonyam hyira yɛn. Ɔmpopo ne ti wɔ ade pa biara a ɔde ma atreneefo ho. 12 Awurade Tumfoɔ, wɔn a wɔde wɔn ho to wo so wɔ ahotɔ pa ara mu.\nNA-TWI : Nnwom 84


Nephi a Otsĩa Ebiasa\nNephi Nwoma No\nNephi ne Babanyin, Ɔno a Ɔyɛ Helaman ne Babanyin\nNa Helaman yɛ Helaman ne babanyin, ɔno a ɔyɛ Alma ne babanyin, a ɔyɛ Alma ne babanyin, nyia ɔyɛ Nephi n’asenyi no a ɔyɛ Lehi a ofii Jerusalem bae wɔ afe a odzi kan a nna Zedekiah dzi hen wɔ Judah no ne babanyin.\n1 Afei ɔbaa dɛ nna afe a ɔtɔ do eduokron biako ebotwa mu kɔ ma mber a Lehi dze fii Jerusalem no abɛyɛ amfe ahaesia; aber no na Lachoneus na ɔyɛ ɔtsɛmbuafo panyin nye ambrado wɔ asaase no do.\n2 Na Nephi, Helaman ne ba no efi Zarahemla asaase no do na, ɔdze aayewa mprɛtse nye nkyerɛwee nyinara a wɔdze esie nye ndzɛmba a ɔyɛ krɔnkrɔn nyinara a wɔdze esie fitsi ber a Lehi fii Jerusalem no, ahyɛ ne babanyin bNephi ne nsa, a ɔyɛ n’abakan no.\n3 Afei ofii asaase no do kɔree, na abeebi a ɔkɔree no, nyimpa biara nnyim; na ne ba Nephi dze kyerɛwsɛm no siei maa no, nyew, dɛm nkorɔfo yi ho nsɛm no.\n4 Na ɔbaa dɛ afe a ɔtɔ do eduokron ebien n’ahyɛse no, hwɛ, nkɔnhyɛfo no hɔn nkɔnhyɛ hyɛɛ ase dɛ ɔrehyɛ mã; na nsɛnkyerɛdze akɛse nye etumdze akɛse hyɛɛ ase sisii nkorɔfo no mu.\n5 Mbom nna binom wɔ hɔ a wɔahyɛ ase rekã dɛ nsɛm a Samuel, Lamannyi akãe dɛ ɔbɛba mu no ne ber apa ho.\n6 Na wɔhyɛɛ ase dɛ woridzi ehurusi wɔ hɔn enuanom do rese dɛ: Hwɛ mber no apa ho, na Samuel ne nsɛm no ammba mu; dɛm ntsi, hom enyigye nye hom gyedzi a ɔwɔ dɛm nsɛm yi ho no ayɛ gyan.\n7 Na ɔbaa dɛ wɔyɛɛ dede kɛsenara wɔ asaase no do; na dodowara a wɔgyee dzii no hɔn werɛ hyɛɛ ase dɛ ɔrohow papanara, dɛ annyɛ a dɛm ndzɛmba a wɔakã ho asɛm no remmba mu.\n8 Mbom hwɛ, wosii nketse weɔnee wɔ dɛm da no nye dɛm anafua no na dɛm da kor bi no ɔyɛɛ dɛ gyama anafua bi nnyi hɔ, ama woeehu dɛ hɔn gyedzi annyɛ gyan.\n9 Afei ɔbaa dɛ ekyingyefo no dze da bi sii hɔ dɛ sɛ asɛnkyerɛdze no a nkɔnhyɛnyi Samuel kãa no ammba mu a awobokuku hɔn a wɔgyee dɛm amambra yi dzii no.\n10 Afei ɔbaa dɛ ber a Nephi ne ba, Nephi hun no nkorɔfo no hɔn etsirmɔdzendze yi no, n’akoma dzii yaw mbordo.\n11 Na ɔbaa dɛ ɔkɔree na ɔdze noho kɔtoo famu, na osũu dzendzenndzen frɛɛ Nyankopɔn dze maa no nkorɔfo no, nyew, wɔ hɔn a worubokuku hɔn no ho, osian hɔn gyedzi a ɔwɔ hɔn egyanom hɔn amambra mu no ntsi.\n12 Na ɔbaa dɛ osũu dzendzenndzen frɛɛ Ewuradze ada no nyina; na hwɛ, Ewuradze ne ndze baa ne nkyɛn see dɛ:\n13 Ma wo tsir do na hyɛ dzen; na hwɛ, ber no abɛn, na anafua yi wɔbɛda asɛnkyerɛdze no edzi akyerɛ, na aadzekyee no mebɛba wiadze yi mu abɛma wiadzemba ehu dɛ dza mama mo nkɔnhyɛfo krɔnkrɔn dze hɔn bano akã nyina ahyɛ mã.\n14 Hwɛ, amereba mankasa medze hɔ abɛma ndzɛmba nyina bahyɛ mã, dza mada no edzi akyerɛ adasamba fitsi wiadze ne cfapem, na mabɛyɛ dEgya nye Ɔba hɔn pɛ—Egya no osian emi ntsi, na Ɔba no osian mo honam ntsi. Na hwɛ, aber no abɛn, na anafua yi na wɔbɛda asɛnkyerɛdze no edzi akyerɛ.\n15 Na ɔbaa dɛ nsɛm a ɔbaa Nephi nkyɛn no hyɛɛ ma, dɛ mbrɛ wɔkãa no ara; na hwɛ, ber a wi kɔtɔree no nna asum nnyi hɔ; na ahobow hyɛɛ ase dɛ ɔrekã dɔm no osiandɛ sum annhyɛ ber a adzesaa bae no.\n16 Na dodowara wɔ hɔ a wɔanngye nkɔnhyɛfo no nsɛm no enndzi, na awɔhwehwee famu na wɔyɛɛ dɛ mbrɛ woewuwu, osiandɛ wonyim dɛ bɔsɛɛ ho nhyehyɛɛ kɛse no a wɔahyehyɛ ato hɔ ama hɔn a wɔgyee nkɔnhyɛfo no nsɛm dzii no asɛɛ koraa; osiandɛ asɛnkyerɛdze no a wɔdze mae no reba mu.\n17 Na wohun dɛ Nyankopɔn ne Ba ne mbaa no abɛn; nyew, ne sin ara nye dɛ, nyimpa a wɔwɔ asaase n’enyi do, fitsi anee kɛpem boka, nye etsifi kɛpem anaafo nyina ho boow hɔn mbordo ma wɔhwehwee ase.\n18 Na wonyim dɛ nkɔnhyɛfo no agye dɛm ndzɛmba yi ho dase mfe pii, na asɛnkyerɛdze no a wɔdze mae no reba mu; na wɔhyɛɛ ase suroi osian hɔn emumuyɛ nye hɔn ekyingye ntsi.\n19 Na ɔbaa dɛ sum annhyɛ anafua no nyina, mbom ɔyɛɛ kann dɛ ewiaber. Na ɔbaa dɛ adzekyee no ewia puee bio, dɛ mbrɛ opue dabaa no; na wohun dɛ dɛm da no nye da a ɔsɛ dɛ awɔwo Ewuradze, osian asɛnkyerɛdze a wɔdze ama no ntsi.\n20 Na ndzɛmba nyina baa mu, nyew, biribiara, dɛ mbrɛ nkɔnhyɛfo no hɔn nsɛm no se.\n21 Na ɔbaa so dɛ anworaba fofor bi puei, dɛ mbrɛ asɛm no se.\n22 Na ɔbaa dɛ ofi dɛm aber yi dze kɔ no, Satan hyɛɛ ase dze ndaadaa bɛhyɛɛ dɔm no mu, ama woeepirim hɔn akoma, amma wɔanngye dɛm nsɛnkyerɛdze nye anwanwadze a woehu no enndzi; mbom dɛm atorsɛm nye ndaadaa yi nyina ekyir no nkorɔfo no mu dodowara gyee dzii na wɔ sakyeree baa Ewuradze nkyɛn.\n23 Na ɔbaa dɛ Nephi kɔr nkorɔfo no mu konumaa hɔn kɔr nnuho mu, ma wonyaa abɔnfakyɛ pii. Na dɛm maa nkorɔfo no hyɛɛ ase bio dɛ worinya asomdwee wɔ asaase no do.\n24 Na wentwiwentwi biara nnyi hɔ gyedɛ hɔn mu kakraabi a wɔhyɛɛ ase dɛ wɔnam kyerɛwsɛm no do rekã dɛ aonnhia bio dɛ wobedzi Moses mbra do no. Afei woyinom fomee, na wɔanntse kyerɛwsɛm no ase yie.\n25 Mbom ɔbaa dɛ annkyɛr na hɔn nyina nyaa nsakyer, na wohun mfom a nna wɔwɔ mu, osiandɛ wɔmaa wohun dɛ mbrasɛm no annyaa nnhyɛɛ mã, na otwar dɛ ne nyina hyɛ mã; nyew, asɛm no baa hɔn nkyɛn dɛ ɔwɔ dɛ ɔhyɛ mã; nyew, no mu ketseketse kor anaadɛ nsensanee kor mpo nnkotwa mu kesi dɛ ne nyina bɛhyɛ mã; dɛm ntsi dɛm afe yi ara mu na wɔmaa wohun hɔn mfom ma dɛm ntsi bwɔkãa hɔn mfom ho kyerɛɛ.\n26 Na dɛm na afe a ɔtɔ do eduokron ebien no twaa mu kɔree, na ɔdze enyigyesɛm brɛɛ nkorɔfo no osian nsɛnkyerɛdze a nkɔnhyɛfo krɔnkrɔn nyinara hyɛɛ ho nkɔm no a osisii no ntsi.\n27 Na ɔbaa dɛ afe a ɔtɔ do eduokron ebiasa so botwaa mu kɔree wɔ asomdwee mu, gyedɛ aGadianton edwotwafo no a wɔtsetse akoko do no nko, hɔn na wɔakɛhyehyɛ asaase no do; osiandɛ nna kwan a wɔafa do abɔ hɔn ho ban nye hɔn nsumaamu mbea no so yɛ dzen araa ma dɔm no nntum hɔn; dɛm ntsi ɔmaa wodzii ewu pii, na wokum nkorɔfo no mu pii.\n28 Na ɔbaa dɛ afe eduokron anan mu no, wɔhyɛɛ ase dɛ wɔrodɔr ara yie, osiandɛ Nephifo etuatsewfo no mu dodowara guanee kɛkãa hɔnho, iyi maa awerɛhow kɛsenara kãa Nephifo a wɔkaa asaase no do no.\n29 Na awerɛhow kɛsenara so sii Lamanfo no mu; na hwɛ, wonyaa mba pii a wonyinii na wɔhyɛɛ ase dɛ worudu ber a wobu hɔn ara hɔn amansin, na aZoramfo dze atordzi nye ndaadaa bɔtwee hɔn ma wɔkɔdɔɔm dɛm Gadianton edwotwafo no.\n30 Na dɛm maa Lamanfo so hun amandze, na wɔhyɛɛ ase dɛ hɔn gyedzi nye hɔn tseneneeyɛ rowodow, osian ebusuasantsen a wɔreba do no hɔn emumuyɛdze no ntsi.\nKK Nephi, Helaman ne Babanyin Nephi, ne Babanyin.\nKK Bɔgya Dasefo, Okum a Wokum obi wɔ ne Gyedzi ho.\nKK Jesus Christ—Nkɔnhyɛ a ɔfa Jesus Christ n’awoo na no wu ho.\nMatt. 2:1–2; Hel. 14:5.\nKK Gadianton Edwotwafo.


Bible Mu Nsɛm Abofra Ketewa Som Nyankopɔn - Yehowa Adansefo Intanɛt Dwumadibea\nABOFRA yi ho yɛ fɛ yiye, ɛnte saa anaa? Wɔfrɛ no Samuel. Na ɔbarima a ne nsa da Samuel atifi no yɛ Israel sɔfo panyin Eli. Samuel papa Elkana ne ne maame Hana na wɔde no rebrɛ Eli.\nSamuel adi bɛyɛ mfe anan anaa anum pɛ. Nanso ɔne Eli ne asɔfo afoforo no bɛtra Yehowa ntamadan mu ha. Dɛn nti na Elkana ne Hana de obi a osua te sɛ Samuel bɛma ma wasom Yehowa wɔ ntamadan no mu? Ma yɛnhwɛ.\nMfe kakraa bi a atwam ni no Hana werɛ howee yiye. Nea enti a ne werɛ howee ne sɛ na ɔnwo, na na ɔpɛ ba. Enti da koro bere a Hana kɔɔ Yehowa ntamadan no mu no ɔbɔɔ mpae sɛ: ‘O Yehowa, mma wo werɛ mfi me! Sɛ woma me ɔbabarima a, mehyɛ bɔ sɛ mede no bɛma wo ma wasom wo ne nkwa nna nyinaa.’\nYehowa buaa Hana mpaebɔ no, na asram kakra akyi no ɔwoo Samuel. Ná Hana dɔ abofra ketewa no, na ofii ase kyerɛkyerɛɛ no Yehowa ho ade bere a ɔda so sua koraa. Ɔka kyerɛɛ ne kunu sɛ: ‘Sɛ Samuel nyin kakra pɛ a mede no bɛkɔ ntamadan no mu ma wakɔsom Yehowa wɔ hɔ.’\nEyi na yehu sɛ Hana ne Elkana reyɛ wɔ mfonini no mu. Na esiane sɛ Samuel awofo akyerɛkyerɛ no yiye nti, ɛyɛ no dɛ sɛ obetumi asom Yehowa wɔ Yehowa ntamadan no mu ha. Afe biara no Hana ne Elkana bɛsom wɔ ntamadan titiriw yi mu, na wɔbɛsra wɔn ba no. Na afe biara Hana de batakari foforo a wapam brɛ Samuel.\nBere a mfe no rekɔ so no, Samuel kɔɔ so somee wɔ Yehowa ntamadan mu, na Yehowa ne nkurɔfo no nyinaa ani gyee ne ho. Nanso na ɔsɔfo panyin Eli mmabarima Hofni ne Pinehas nye koraa. Wɔyɛɛ nneɛma bɔne pii, na wɔmaa afoforo yɛɛ Yehowa so asoɔden. Anka ɛsɛ sɛ Eli yi wɔn fi hɔ sɛ asɔfo, nanso wanyɛ saa.\nAbofra Samuel amma nneɛma bɔne a na ɛrekɔ so wɔ ntamadan no mu hɔ no biara amma wannyae Yehowa som. Nanso esiane sɛ na nnipa kakraa bi pɛ na wɔdɔ Yehowa ankasa nti, na Yehowa ne nnipa kasae akyɛ yiye. Bere a Samuel nyinii kakra no eyi na ɛbae:\nNá Samuel ada wɔ ntamadan no mu na nne bi nyan no. Ogyee so sɛ: ‘Mini.’ Ɔsɔre de mmirika kɔɔ Eli nkyɛn kɔkae sɛ: ‘Mini, wofrɛɛ me.’\nNa Eli buae sɛ: ‘Memfrɛɛ wo. San kɔda.’ Enti Samuel san kɔdae.\nNne no frɛe bio: ‘Samuel!’ Enti Samuel sɔre san de mmirika kɔɔ Eli nkyɛn. Ɔkae sɛ: ‘Mini, wofrɛɛ me.’ Nanso Eli kae sɛ: ‘Me ba, memfrɛɛ wo. San kɔda bio.’ Enti Samuel san kɔdae.\nNne no frɛe nea ɛto so abiɛsa: ‘Samuel!’ Enti Samuel tuu mmirika kɔɔ Eli nkyɛn. Ɔkae sɛ: ‘Mini, na saa bere yi de migye di sɛ wofrɛɛ me.’ Afei Eli hui sɛ ɛbɛyɛ sɛ Yehowa na ɔrefrɛ. Enti ɔka kyerɛɛ Samuel sɛ: ‘San kɔda, na sɛ ɔfrɛ bio a, ka sɛ: “Yehowa kasa, na w’akoa retie.”’\nBere a Yehowa frɛe bio no saa na Samuel kae. Afei Yehowa ka kyerɛɛ Samuel sɛ ɔde asotwe reba Eli ne ne mmabarima no so. Akyiri yi Hofni ne Pinehas wui wɔ wɔne Filistifo akodi mu, na bere a Eli tee nea aba no, ɔte hwee n’akyi buu ne kɔn mu, na ɔno nsu wui. Enti Yehowa asɛm no baa mu.\nSamuel nyinii, na ɔbɛyɛɛ Israel temmufo a odi akyiri. Bere a ɔbɔɔ akwakora no, ɔman no ka kyerɛɛ no sɛ: ‘Paw ɔhene ma onni yɛn so.’ Samuel ampɛ sɛ ɔyɛ saa, efisɛ na Yehowa ne wɔn hene ankasa. Nanso Yehowa ka kyerɛɛ no sɛ ontie nkurɔfo no.\nDɛn ne abofra ketewa a ɔwɔ mfonini no mu no din, na wɔn a wɔka ne ho no yɛ henanom?\nMpae bɛn na Hana bɔe da koro bi bere a ɔkɔɔ Yehowa ntamadan mu no, na ɔkwan bɛn so na Yehowa tiee ne mpaebɔ no?\nBere a wɔde Samuel kɔɔ sɛ ɔnkɔsom wɔ Yehowa ntamadan mu no na wadi mfe ahe, na dɛn na na ne maame yɛ ma no afe biara?\nDɛn ne Eli mmabarima no din, na na wɔyɛ nnipa bɛn?\nƆkwan bɛn na Yehowa faa so frɛɛ Samuel, na asɛm bɛn na Yehowa ka kyerɛɛ no?\nBere a Samuel nyinii no adwuma bɛn na ɔbɛyɛe, na bere a ɔbɔɔ akwakora no dɛn na esii?\nKenkan 1 Samuel 1:1-28.\nNhwɛso fɛfɛɛfɛ bɛn na Elkana yɛ ma mmusua ti a wodi wɔn fiefo anim wɔ nokware som mu no? (1 Sam. 1:3, 21; Mat. 6:33; Filip. 1:10)\nDɛn na yebetumi asua afi sɛnea Hana dii nneɛma ho dwuma bere a na asɛm bi reteetee no no mu? (1 Sam. 1:10, 11; Dw. 55:22; Rom. 12:12)\nKenkan 1 Samuel 2:11-36.\nƆkwan bɛn so na Eli de nidi maa ne mma sen Yehowa, na ɔkwan bɛn so na ɛyɛ kɔkɔbɔ ma yɛn? (1 Sam. 2:22-24, 27, 29; Deut. 21:18-21; Mat. 10:36, 37)\nKenkan 1 Samuel 4:16-18.\nAwerɛhosɛm anan bɛn na efi akono bae, na ɛkaa Eli dɛn?\nKenkan 1 Samuel 8:4-9.\nƆkwan bɛn so na Israel yɛɛ bɔne kɛse paa tiaa Yehowa, na yɛbɛyɛ dɛn agyina n’Ahenni no akyi pintinn nnɛ? (1 Sam. 8:5, 7; Yoh. 17:16; Yak. 4:4)\nSamuel “Nyinii Yehowa Anim”


Dwuma a Nyansahu Di wɔ Yɛn Asetenam\nKENKAN WƆ Acholi Afrikaans Albanian Amharic Arabic Armenian Aymara Batak (Toba) Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zapotec (Isthmus) Zulu\nNsɛm asekyerɛ nwoma bi kyerɛ nyansahu ase sɛ, “sɛ́ obi bɛgye bere ayɛ nhwehwɛmu akɔ akyiri ahu sɛnea ɔsoro ne asase so abɔde te ne sɛnea ɛyɛ adwuma.” Ɛyɛ adwumaden ne ɔbrɛ ankasa! Nyansahufo tumi de nna, abosome anaa mpo mfe pii yɛ nhwehwɛmu. Ɛtɔ da a, wɔyɛ adwumayɛhunu, nanso mpɛn pii no, yɛnya nea wɔyɛ no so mfaso. Ɛho nhwɛso kakra ni.\nEurope adwumakuo bi ayɛ biribi a wɔtumi de sɔne nsuo so yi mu fĩ na sɛ obi nom a wanyare. Wɔde nneɛma a ɛte saa aboa wɔ atoyerɛnkyɛm bere mu; wɔde bi dii dwuma bere a asasewosow sii wɔ Haiti wɔ afe 2010 mu no.\nWɔayɛ afidie bi a wɔfrɛ no Global Positioning System (GPS) wɔ wim a ɛtumi hu nea ɛrekɔ so wɔ baabi, na ɛtwa ho mfonini. Asraafo nti na wɔyɛe, nanso seesei wɔn a wɔka kar ne wimhyɛn, ɛpo so hyɛn mu adwumayɛfo, ne mpo abɔmmɔfo ne wɔn a wɔtwa kwantenten kɔhwehwɛ mmeaemmeae nyinaa nya so mfaso. Nyansahufo a wɔyɛɛ saa afidie yi adaworoma nti, ɛnyɛ den sɛ wobɛkɔ baabi a wopɛ sɛ wokɔ.\nWowɔ tɛlɛfon, kɔmputa, anaa wokɔ Intanɛt so? Nnuruyɛ a anya nkɔanim nti, wohu sɛ w’akwahosan retu mpɔn, anaa woanya apɔwmuden? Ɛyɛ a wode wimhyɛn tu kwan? Sɛ saa a, ɛnde na wo nso worenya nneɛma pa a nyansahu ayɛ ama adesamma no so mfaso. Nyansahu aboa wo wɔ akwan pii so.\nNea ɛbɛyɛ na nyansahufo akɔ wɔn anim paa no, wɔrebɔ mmɔden sɛ wɔbɛyɛ abɔde mu nhwehwɛmu akɔ akyiri. Nuklea ho animdefo pɛɛpɛɛ sɛnea atɔm yɛ adwuma mu, na okyinnsoromma ho animdefo nso hwehwɛ nneɛma ahorow a wɔsusu sɛ akɔ so mfe ɔpepepem pii a atwam no mu sɛnea ɛbɛyɛ a wɔbɛhu nea ɛyɛe a amansan no bae. Nyansahufo tweetwee nneɛma mu kɔ akyiri yie, na wɔbɔ mmɔden sɛ wɔbɛhu nneɛma a aniwa ntumi nhu mpo mu. Enti ama nyansahufo binom anya adwene sɛ, sɛ Onyankopɔn a Bible ka ne ho asɛm no wɔ hɔ ampa a, anka wɔahu no.\nNyansahufo ne nyansapɛfo binom a wɔagye din yɛ nea ɛsen saa mpo. Obi a ɔkyerɛw nyansahu nwoma a wɔfrɛ no Amir D. Aczel ka saa nyansahufo no ho asɛm sɛ, “wɔpɛ sɛ wɔgyina nyansahu so de kyerɛ sɛ Onyankopɔn nni hɔ.” Wo de ma yɛmfa asɛm a nyansahufo bi a wagye din paa kae nyɛ nhwɛso. Ɔkaa sɛ, “esiane sɛ wɔnhuu adanse biara a ɛkyerɛ sɛ Onyankopɔn bi wɔ hɔ a ɔwɔ amansan no so tumi nti, ɛda adi paa sɛ onyame a ɔte saa biara nni hɔ.” Ebinom nso ka sɛ, anwonwade a Bible ka ho asɛm no nyinaa nyɛ nokware na mmom ɛyɛ “nkonyaayi” ne “nnaadaasɛm” bi. *\nNanso yɛmmisa sɛ: Nyansahufo atumi asua abɔde ho nneɛma nyinaa sɛnea ɛsɛ nti na wɔreka saa anaa? Mmuaeɛ no ara ne sɛ wɔntumi nyɛɛ saa. Nyansahu anya nkɔanim paa, nanso nyansahufo pii gye tom sɛ nneɛma bebree wɔ hɔ a wɔnnya nhui, na pii nso wɔ hɔ a ebia wɔrenhu da. Nyansahufo Steven Weinberg yɛ obi a wagye Nobel abasobɔde pɛn, na bere a ɔreka mmɔden a nnipa rebɔ sɛ wɔbɛte abɔde ase no, ɔkaa sɛ: “Sɛ yɛpɛɛpɛɛ mu sɛ dɛn mpo a, yɛrenhu mu nwie da.” Ɔbenfo Martin Rees a ɔyɛ nsoromma ho nimdefo wɔ Great Britain adehye abusua mu no nso kaa sɛ: “Ɛbɛtumi aba sɛ nneɛma bi wɔ hɔ a nnipa rente ase da.” Nokwasɛm ne sɛ abɔde nketewa ne akɛse pii wɔ hɔ a, ɛmfa ho sɛnea nyansahu anya nkɔanim no, ɛyɛ den ma wɔn sɛ wɔbɛte ase. Momma yɛnhwɛ nhwɛso a edidi so yi:\nAbɔde a nkwa wom ho animdefo nnya ntee sɛnea nkwammoaa yɛ adwuma no ase yie. Sɛnea nkwammoaa nya ahoɔden, sɛnea wɔyɛ aduannuru, ne sɛnea wɔn mu kyekyɛ no yɛ ade a nyansahufo nnya ntee ase.\nTumi a ɛtwe ade ba fam yɛ ade a ɛboa yɛn wɔ yɛn da biara da asetenam, nanso nyansahufo ntee sɛnea ɛyɛ adwuma no ase. Wɔnnya nhuu nea enti a sɛ obi huri a saa tumi no san twe no ba fam, ne sɛnea ɛma bosome twa asase ho hyia pɛpɛɛpɛ no mu yie.\nNyansahufo a wɔsua amansan no ho ade ka sɛ nneɛma a ɛwɔ amansan no mu bɛyɛ ɔha mu 95 yɛ ade a wɔn mfidie ntumi nhu. Wɔakyɛ saa nneɛma yi mu akuo mmienu, nanso wɔnnim sɛnea emu biara te ankasa.\nNneɛma foforo nso wɔ hɔ a nyansahufo nnya nhui na ɛboro wɔn ntease so. Dɛn nti na saa asɛm yi ho hia yɛn? Obi a wagye din a ɔkyerɛw nyansahu ho nwoma no kaa sɛ, “Nea yɛnnim no boro nea yɛnim so koraa. Me deɛ, nea menim ne sɛ nyansahu ma yɛn ho dwiriw yɛn, na ɛma yɛn kɔn dɔ sɛ yɛbɛsua nneɛma pii ho ade mmom sen sɛ yɛbɛto yɛn adwene mu.”\nEnti sɛ w’adwene yɛ wo sɛ nyansahu rebɛsi Bible ananmu, na gyidi a nnipa wɔ wɔ Onyankopɔn mu no atu ayera a, ɛnde dwen saa asɛm yi ho hwɛ: Sɛ mfidie a nyansahufo akukudam de yɛ nhwehwɛmu kɔ akyiri no nyinaa akyi, abɔde mu nneɛma kakraa bi pɛ na wɔatumi ahu a, ɛnde wogye di sɛ ɛbɛyɛ papa sɛ yɛpere yɛn ho ka sɛ ɛnsɛ sɛ yɛhaw yɛn ho hwehwɛ nea nyansahufo nhui no mu anaa? Nwoma bi kaa nea ɛyɛe a nsoromma ho adesua fii ase ne nkɔanim a wɔanya ho asɛm pii, na ɛreba awiei no ɛkaa no pen sɛ: “Wɔde bɛyɛ mfe 4,000 ayɛ amansan no mu nhwehwɛmu, nanso sɛnea tete no na Babilonfo hu amansan no, ɛnnɛ saa ara na ɛte; hwee nsesae.”—Encyclopedia Britannica.\nYehowa Adansefo gye tom sɛ obiara wɔ hokwan sɛ ɔsi gyinae a ɔpɛ wɔ asɛm yi ho. Yɛbɔ mmɔden sɛ yɛde Bible mu asɛm yi bɛyɛ adwuma: “Momma nnipa nyinaa nhunu mo nteaseɛ.” (Filipifoɔ 4:5) Ne saa nti, yɛhyɛ wo nkuran sɛ yɛ nhwehwɛmu na hu sɛnea nyansahu ne Bible hyia.\n^ nky. 9 Asɔre nkyerɛkyerɛ ahorow bi a na ɛwɔ hɔ ne seesei nea wɔkyerɛkyerɛ nti, ama ebinom nnye Bible no nni. Nkyerɛkyerɛ no bi ne sɛ asase na ɛyɛ amansan no nyinaa mfinimfini, na ebi nso ne sɛ nnansia, a da koro biara yɛ nnɔnhwerew 24, na Onyankopɔn de bɔɔ asase.—Hwɛ adaka a wɔato din, “ Nsɛm a Bible Aka ne Nea Nyansahufo Aka.”\nNsɛm a Bible Aka ne Nea Nyansahufo Aka\nBible no nka sɛ ɛyɛ nwoma a nyansahu ho nsɛm na ɛwɔ mu. Nanso wɔn a wɔkyerɛwee no kaa nneɛma bi ho nsɛm pɛpɛɛpɛ a nyansahufo ani bɛgye ho nnɛ. Ɛho nhwɛso no bi na edidi so yi.\nMfe a asase ne amansan no adi\nNyansahufo kyerɛ sɛ asase no adi bɛyɛ mfe ɔpepepem 4, na amansan no nso adi bɛyɛ mfe ɔpepepem 13 anaa 14. Bible nka bere pɔtee a wɔbɔɔ amansan no. Na baabiara nni hɔ a ɛka nso sɛ asase no adi mfe kakraa bi pɛ. Bible mu asɛm a ɛdi kan no ka sɛ: “Mfitiaseɛ no Onyankopɔn bɔɔ ɔsoro ne asase.” (Genesis 1:1) Saa asɛm no ma nyansahufo tumi yɛ nhwehwɛmu hu mfe dodow a asase ne amansan no adi.\nSɛnea wɔsiesiee asase no maa nnipa\nBere a Genesis ti 1 reka sɛnea wɔsiesiee asase no maa abɔde a nkwa wom ho asɛm no, ɛde asɛmfua ‘ɛda’ na ɛdii dwuma. Wɔwiee weinom nyinaa no, afei wɔbɔɔ nnipa. Bible nkyerɛ “nnafua” nsia a wɔde bɔɔ ade no tenten. Mmom no, ɛma nyansahufo a wɔwɔ hɔ nnɛ no kwan ma wɔyɛ nhwehwɛmu de kyerɛ bere tenten a wɔde bɔɔ ade. Yɛnim sɛ “nna” a wɔde bɔɔ ade no nyɛ nnafua nsia a emu biara yɛ nnɔnhwerew 24; ɛdɔɔso koraa sen saa.\nSɛnea wɔde asase no sii hɔ\nBible ka sɛ wɔde asase no asɛn nea “hwee nnie.” (Hiob 26:7) Tete no na nnipa dodow no ara ka sɛ asase no si ɔbrane bi mmati so anaa asono bi a wɔgyina akyekyedeɛ bi akyi so, nanso Bible no nkaa biribiara saa. Mmom, sɛnea Bible aka no no ma nyansahufo tumi yɛ ho nhwehwɛmu. Bere rekɔ so no, Nicolaus Copernicus ne Johannes Kepler kaa sɛnea tumi bi a aniwa nhu ma okyinnsoromma twa awia ho hyia no ho asɛm. Akyiri yi, Isaac Newton nso kaa sɛnea tumi a ɛtwe ade ba fam no boa wim nneɛma ma ɛtumi twa wɔn ho a ɛntɔ fam no ho asɛm.\nNyarewa ne ahotew ho mmara\nLeviticus nwoma no de akwankyerɛ maa Israelfo no wɔ sɛnea wɔbɛtumi abɔ wɔn ho ban afi nsanyare ho na wɔayi wɔn a wɔwɔ nsanyare afi wɔn mu. Na nea ɛbɛyɛ na wɔn mpɔtam atew no, wɔde mmara maa wɔn wɔ Deuteronomium 23:12, 13 sɛ ɛsɛ sɛ Israelni biara gya n’anan wɔ nsraban no akyi. Sɛ obi kɔgya n’anan wɔ fam a, na ɛsɛ sɛ ‘ɔkata ne tiafi so.’ Bɛyɛ mfe 200 a atwam yi ara na nyansahufo ne dɔkotafo rehu sɛ ɛhia sɛ wɔde mmara a ɛte saa yɛ adwuma.\nWɔkyerɛwee Bible mu nsɛm a woakenkan yi akyɛ yie. Ɛyɛɛ dɛn na wɔn a wɔkyerɛwee no kaa nsɛm a ɛyɛ nokware saa, bere a animdefo a na wɔwɔ hɔ saa bere no mpo nnim nsɛm a ɛte saa no ho hwee? Bible no Kyerɛwfo ankasa bua sɛ: “Sɛdeɛ ɔsoro korɔn sene asase no, saa ara na m’akwan korɔn sene mo akwan, na m’adwene korɔn sene mo adwene.”—Yesaia 55:9.


Ɔman no kaa wɔn bɔne (1-38)\nYehowa yɛ Onyankopɔn a ɔde bɔne kyɛ (17)\n9 Bosome yi da a ɛto so 24 no, Israelfo boaboaa wɔn ho ano; wofuraa awerɛhow ntama* yɛɛ akɔnkyen,* na wɔde dɔte guu wɔn atifi.+ 2 Na wɔn a wɔyɛ Israelfo ankasa no tew wɔn ho fii ananafo no nyinaa ho,+ na wɔsɔre kaa wɔn ankasa bɔne ne wɔn agyanom bɔne.+ 3 Afei wogyinagyinaa wɔn gyinabea na wɔde da no mu nnɔnhwerew abiɛsa* kenkan Yehowa wɔn Nyankopɔn Mmara nhoma no+ den, na wɔde emu nnɔnhwerew abiɛsa nso kaa wɔn bɔne; afei nso wɔkotow Yehowa, wɔn Nyankopɔn anim. 4 Yesua, Bani, Kadmiel, Sebania, Buni, Serebia,+ Bani, ne Kenani sɔre gyinagyinaa bamma+ a wɔayɛ ama Lewifo no so, na wɔde nne kɛse teɛɛm frɛɛ Yehowa wɔn Nyankopɔn. 5 Na Yesua, Kadmiel, Bani, Hasabnia, Serebia, Hodia, Sebania ne Petahia a wɔyɛ Lewifo no kae sɛ: “Monsɔre na munyi Yehowa, mo Nyankopɔn ayɛ daa daa.*+ Ma wɔnkamfo wo din kɛse a ɛboro ayeyi ne nkamfo nyinaa so no. 6 “Wo nkutoo ne Yehowa,+ na ɔsoro, ɔsoro mu soro ne emu asafodɔm nyinaa, asaase ne nea ɛwɔ so nyinaa, ɛpo ne nea ɛwɔ mu nyinaa, wo na woyɛe. Wo na wokora wɔn nyinaa so ma wɔtena ase; ɔsoro asafodɔm nyinaa nso kotow wo. 7 Wone Yehowa, nokware Nyankopɔn no; wo na wopaw Abram+ na wuyii no fii Kaldeafo asaase Ur+ so, na wotoo no din Abraham.+ 8 Wuhui sɛ ne koma di mu wɔ w’anim;+ ɛno nti, wo ne no yɛɛ apam sɛ wode Kaananfo, Hitifo, Amorifo, Perisifo, Yebusifo ne Girgasifo asaase bɛma ɔne n’asefo,*+ na woteɛ nti, wudii wo bɔhyɛ so. 9 “Enti wuhuu amanehunu a ɛtoo yɛn agyanom wɔ Egypt no,+ na wutiee wɔn sufrɛ wɔ Ɛpo Kɔkɔɔ no ho. 10 Na woyɛɛ nsɛnkyerɛnne ne anwonwade de twee Farao ne ne nkoa ne nnipa a wɔwɔ n’asaase so nyinaa aso,+ efisɛ na wunim sɛ wɔadi wo nkurɔfo so ahantansɛm.+ Wode gyee din, na atena hɔ abesi nnɛ.+ 11 Wopaee ɛpo no mu wɔ wɔn anim ma wɔfaa asaase kesee so wɔ ɛpo no mfinimfini kɔe;+ na wɔn a wɔtaa wɔn so no, wotow wɔn guu ɛpo bun no mu te sɛ ɔbo a wɔatow ato nsu a ano yɛ den mu.+ 12 Wonam omununkum dum so kyerɛɛ wɔn kwan awia, na anadwo nso wonam ogya dum a ɛhyerɛn so kyerɛɛ wɔn ɔkwan a wɔmfa so.+ 13 Wusian baa Sinai Bepɔw+ so ne wɔn kasa fii soro,+ na wode w’atemmusɛm a ɛteɛ ne mmara a ɛyɛ nokware* ne akwankyerɛ pa ne ahyɛde maa wɔn.+ 14 Woma wohuu wo Homeda+ kronkron, na wonam w’akoa Mose so maa wɔn ahyɛde, akwankyerɛ, ne mmara. 15 Wode aduan fi soro maa wɔn de kum wɔn kɔm,+ na womaa wɔn nsu fii ɔbotan mu de kum wɔn sukɔm,+ na woka kyerɛɛ wɔn sɛ wɔnkɔfa asaase a wokaa ntam* sɛ wode bɛma wɔn no. 16 “Nanso yɛn agyanom dii ahantansɛm;+ wɔyɛɛ asoɔden*+ na wɔantie w’ahyɛde. 17 Wɔantie,+ na wɔankae anwonwade a woyɛe wɔ wɔn mu no. Mmom no, wɔyɛɛ asoɔden na wɔpaw obi sɛ onni wɔn anim nsan nkɔ wɔn nkoasom mu wɔ Egypt.+ Nanso woyɛ Onyankopɔn a wuyi wo yam de bɔne kyɛ,* wowɔ ayamhyehye ne mmɔborɔhunu, wo bo mfuw ntɛm, wo dɔ a enni huammɔ nni ano,+ enti woampo wɔn.+ 18 Bere a wɔyɛɛ nantwi ba honi* na wɔkae sɛ, ‘Wo Nyankopɔn a oyii wo fii Egypt no+ ni,’ na wobuu wo animtiaa kɛse no, 19 wo mmɔborɔhunu bebrebe nti, woannyaw wɔn wɔ sare no so.+ Omununkum dum no amfi wɔn so awia; ɛkyerɛɛ wɔn kwan. Na ogya dum a ɛhyerɛn no nso amfi wɔn so anadwo; ɛkyerɛɛ wɔn ɔkwan a wɔmfa so.+ 20 Wode wo honhom pa no maa wɔn na ama wɔayɛ mmadwemma,+ na wo mana nso woamfa ankame wɔn.*+ Womaa wɔn nsu de kum wɔn sukɔm.+ 21 Womaa wɔn aduan mfirihyia 40 wɔ sare no so.+ Hwee anhia wɔn. Wɔn ntaade antetew,+ na wɔn nan ase nso antaataa. 22 “Wode ahenni ne aman maa wɔn ma wɔkyekyɛɛ mu de obiara de maa no;+ wɔfaa Hesbon+ hene Sihon asaase+ ne Basan hene Og asaase.+ 23 Womaa wɔn mma dɔɔso sɛ ɔsoro nsoromma.+ Ɛnna wode wɔn baa asaase a wohyɛɛ bɔ sɛ wɔn agyanom nkɔfa no+ so. 24 Enti wɔn mma bɛfaa asaase no,+ na Kaananfo a wɔte asaase no so no, woma wodii wɔn so;+ wɔn ahemfo ne asaase no sofo nyinaa, wode wɔn hyɛɛ wɔn nsa ma wɔyɛɛ wɔn sɛnea wɔpɛ. 25 Wodii nkurow a wɔabɔ ho ban+ ne asaase pa*+ so, na wonyaa afi a nneɛma pa nyinaa ahyɛ mu ma, mmura a wɔatu, bobe mfuw ne ngodua mfuw+ ne nnua pii a ɛsow aba. Enti wodidi mee, wɔyeyɛɛ akɛse, wɔn ho tɔɔ wɔn, na wo papayɛ bebrebe nti, wonyaa asetena pa. 26 “Nanso, wɔyɛɛ asoɔden na wɔtew wo so atua,+ na wo Mmara nso wɔpowee.* W’adiyifo a wɔkasa kyerɛɛ wɔn sɛ wɔnsan mmra wo nkyɛn no, wokunkum wɔn, na wobuu wo animtiaa kɛse.+ 27 Eyi nti, wode wɔn hyɛɛ wɔn atamfo nsa+ ma wɔn ho hiahiaa wɔn.+ Nanso sɛ wɔkɔ ahohia mu a, wosu frɛ wo, na wo nso wufi soro hɔ tie wɔn; na wo mmɔborɔhunu bebrebe nti, woma wɔn agyefo ma wogye wɔn fi wɔn atamfo nsam.+ 28 “Na sɛ wɔn ho tɔ wɔn ara pɛ a, wɔsan yɛ w’ani so bɔne,+ na wo nso wode wɔn hyɛ wɔn atamfo nsa ma wɔhyɛ wɔn so.*+ Ɛba saa a, wɔsan ba wo nkyɛn besu frɛ wo,+ na wufi soro hɔ tie wɔn. Bere biara a wɔbɛsan aba no, wo mmɔborɔhunu bebrebe nti, wugye wɔn.+ 29 Ɛyɛ a wobɔ wɔn kɔkɔ sɛnea ɛbɛyɛ a wɔbɛsan aba wo Mmara ho, nanso wodi ahantansɛm na wontie w’ahyɛde;+ na w’atemmusɛm nso, wobu so yɛ bɔne; ɛno nso na sɛ obi di so a, ɔnam so nya nkwa.+ Wɔantie, na mmom wɔyɛɛ asoɔden sinsen wɔn kɔn. 30 Wunyaa wɔn ho abotare+ mfe pii na wonam wo honhom ne w’adiyifo so bɔɔ wɔn kɔkɔ, nanso wɔantie. Eduu baabi no, wode wɔn hyɛɛ asaase no so aman nsa.+ 31 Na wo mmɔborɔhunu bebrebe nti, woantɔre wɔn ase+ na woantow wɔn ankyene, efisɛ woyɛ ɔdomfo ne mmɔborɔhunu Nyankopɔn.+ 32 “Afei, O yɛn Nyankopɔn, Onyankopɔn a woyɛ kɛse, otumfo a wo ho yɛ hu, wudi w’apam so, na woda ɔdɔ a enni huammɔ adi,+ amanehunu a aba yɛne yɛn ahemfo, yɛn mpanyimfo,+ yɛn asɔfo,+ yɛn adiyifo,+ yɛn agyanom, ne wo nkoa nyinaa so fi Asiria ahemfo+ bere so besi nnɛ yi, mma ɛnnyɛ ade ketewa wɔ w’ani so. 33 Nea aba yɛn so nyinaa mu no, wudi bem efisɛ woadi nokware wɔ wo nneyɛe mu; yɛn na yɛayɛ bɔne.+ 34 Na yɛn ahemfo, yɛn mpanyimfo, yɛn asɔfo, ne yɛn agyanom de, wɔanni wo Mmara so, na wɔantie w’ahyɛde ne wo nkaesɛm* a wode bɔɔ wɔn kɔkɔ no. 35 Bere mpo a wɔn ahenni rekɔ so a womaa wɔn nneɛma pa pii ne asaase pa* a ɛtrɛw no, wɔn de, wɔansom wo+ na wɔantwe wɔn ho amfi wɔn nneyɛe bɔne ho. 36 Hwɛ! Yɛn na ɛnnɛ yɛayɛ nkoa yi!+ Yɛayɛ nkoa wɔ asaase a wode maa yɛn agyanom sɛ wonni so aba ne emu nneɛma pa no so. 37 Yɛn bɔne nti nnɔbae pii a ɛsow no, ahemfo a wode wɔn asisi yɛn so no hɔ na ɛkɔ.+ Wɔredi yɛn nipadua ne yɛn nyɛmmoa so sɛnea wɔpɛ; yɛakɔ ahohia kɛse mu. 38 “Eyi nyinaa nti, yɛreyɛ apam a edi mu;+ yɛrekyerɛw na yɛama yɛn mpanyimfo, Lewifo, ne yɛn asɔfo nso de wɔn ahyɛnsode atintim so.”+\n^ Nt., “adekyee mu nkyem anan mu baako.”\n^ Anaa “mmara a enni huammɔ.”\n^ Nt., “womaa wo nsa so.”\n^ Anaa “wosen wɔn kɔn.”\n^ Anaa “woyɛ bɔnefakyɛ Nyankopɔn.”\n^ Anaa “woanyi amfi wɔn anom.”\n^ Anaa “asaase a adɔ srade.”\n^ Nt., “wɔtow kyenee wɔn akyi.”\n^ Anaa “wotiatia wɔn so.”\n^ Anaa “kɔkɔbɔ.”


Mateo 5 | Intanɛt So Bible| Wiase Foforɔ Nkyerɛaseɛ\n5 Bere a ohuu nnipakuw no, ɔforo kɔɔ bepɔw no so; ɔtenaa ase no n’asuafo no baa ne nkyɛn, 2 na obuee n’ano fii ase kyerɛkyerɛɛ wɔn sɛ: 3 “Anigye ne wɔn a wonim wɔn honhom mu ahiade,+ efisɛ ɔsoro ahenni no yɛ wɔn dea.+ 4 “Anigye ne wɔn a wodi awerɛhow, efisɛ wɔbɛkyekye wɔn werɛ.+ 5 “Anigye ne wɔn a wodwo,+ efisɛ wobenya asase no.+ 6 “Anigye ne wɔn a trenee ho kɔm ne sukɔm+ de wɔn, efisɛ wɔbɛmee.+ 7 “Anigye ne mmɔborɔhunufo,+ efisɛ wobehu wɔn mmɔbɔ. 8 “Anigye ne wɔn a wɔn koma mu tew,+ efisɛ wobehu Onyankopɔn.+ 9 “Anigye ne wɔn a wɔpɛ asomdwoe,+ efisɛ wɔbɛfrɛ wɔn ‘Onyankopɔn mma.’+ 10 “Anigye ne wɔn a trenee nti wɔtaa+ wɔn, efisɛ ɔsoro ahenni no yɛ wɔn dea. 11 “Anigye ne mo sɛ me nti nkurɔfo bɔ mo ahohora+ na wɔtaa+ mo na wodi atoro ka asɛmmɔne biara to mo so. 12 Momma mo ani nnye na munni ahurusi,+ efisɛ mo akatua+ sõ wɔ soro; saa ara na wɔtaa adiyifo+ a wodii mo anim no. 13 “Mone asase so nkyene,+ na sɛ nkyene ahoɔden fi mu a, ɛbɛyɛ dɛn na asan anya n’ahoɔden bio? Wɔrentumi mfa nyɛ hwee bio gye sɛ wɔtow gu+ abɔnten ma nnipa tiatia so. 14 “Mone wiase hann.+ Kurow a ɛda bepɔw so ntumi nhintaw. 15 Wɔnsɔ kanea mfa nhyɛ kɛntɛn ase,+ na mmom wɔde si kaneadua so, na ɛhyerɛn wɔn a wɔwɔ fie hɔ nyinaa so. 16 Saa ara na momma mo kanea+ nhyerɛn nnipa anim, na wɔahu mo nnwuma pa+ na wɔahyɛ mo Agya a ɔwɔ soro no anuonyam.+ 17 “Munnsusuw sɛ mebae sɛ merebɛsɛe Mmara+ anaa Adiyifo no. Mamma sɛ merebɛsɛe no, na mmom sɛ merebɛma aba mu;+ 18 nokwarem mise mo sɛ ɛbɛyɛ mmerɛw sɛ ɔsoro ne asase betwam akɔ+ ntɛm koraa sen sɛ nkyerɛwde no mu ketewaa biako anaa nkyerɛwde no bi ho nsensanee biako befi Mmara no mu atwam a ade nyinaa renyɛ hɔ.+ 19 Enti obiara a obu+ mmara nketewa yi mu biako so na ɔkyerɛkyerɛ nnipa sɛ wɔnyɛ saa no, wɔbɛfrɛ no ‘ɔketewa’ ɔsoro ahenni+ no mu. Na obiara a odi so na ɔkyerɛkyerɛ+ no, wɔbɛfrɛ onii no ‘ɔkɛse’+ ɔsoro ahenni no mu. 20 Na mise mo sɛ, sɛ mo trenee ammoro akyerɛwfo ne Farisifo+ no de so a, morenhyɛn+ ɔsoro ahenni mu ɔkwan biara so. 21 “Motee sɛ wɔka kyerɛɛ tetefo no sɛ, ‘Nni awu;+ obiara a odi awu+ no bedi fɔ wɔ asɛnnii.’+ 22 Nanso mise mo sɛ obiara a ɔkɔ so ma ne bo fuw+ ne nua no bedi fɔ+ wɔ asɛnnii; obiara a ɔka asɛm a ɛyɛ asefem tia ne nua no bedi fɔ wɔ Asɛnnii Kɛse* mu, na wɔde obiara a ɔka sɛ, ‘Woyɛ ɔkwasampani!’ no bɛto Gehenna+ gya a ɛredɛw mu. 23 “Afei sɛ wode w’akyɛde reba afɔremuka ho+ na wokae wɔ hɔ sɛ wo nua wɔ biribi tia wo a,+ 24 gyaw w’akyɛde no afɔremuka no anim na kɔ; di kan ne wo nua no nkosiesie mo ntam,+ na sɛ wosan ba a, woabɛbɔ w’afɔre.+ 25 “Sɛ obi samana wo a, bere a monam kwan so rekɔ no wo ne no nsiesie asɛm no ntɛm, na nea ɔrebɔ wo sobo+ no amfa wo anhyɛ ɔtemmufo nsa, na ɔtemmufo no amfa wo amma asɛnnibea somfo, na wɔamfa wo anto afiase. 26 Nokwarem mise wo sɛ, woremfi hɔ kosi sɛ wubetua sika no nyinaa a ketewaa bi mpo renka.+ 27 “Motee sɛ wɔkae sɛ, ‘Nsɛe aware.’+ 28 Nanso mise mo sɛ obiara a ɔbɛkɔ so ahwɛ ɔbea+ anya akɔnnɔ ama no no asɛe aware+ dedaw ne koma+ mu. 29 Na sɛ w’aniwa nifa reto wo hintidua a, tu na tow kyene.+ Efisɛ eye ma wo sɛ wobɛhwere wo honam akwaa biako sen sɛ wɔbɛtow wo nipadua mũ no nyinaa+ ato Gehenna. 30 Afei nso sɛ wo nsa nifa reto wo hintidua a, twa na tow kyene.+ Efisɛ eye ma wo sɛ wobɛhwere wo honam akwaa biako sen sɛ wo nipadua mũ no nyinaa bɛkɔ akowie Gehenna. 31 “Bio nso wɔkae sɛ, ‘Obiara a obegyaa+ ne yere no mma no awaregyae krataa.’+ 32 Nanso mise mo sɛ, sɛ ɛnyɛ aguamammɔ+ nti na obi gyaa ne yere a, ebetumi ama ɔbea no asɛe aware,+ na obiara a ɔbɛware ɔbea a wɔagyaa no no asɛe aware.+ 33 “Motee nso sɛ wɔka kyerɛɛ wɔn a wɔtenaa ase tete no sɛ, ‘Nka ntanhunu,+ na mmom sɛ wohyɛ Yehowa bɔ a, tua.’+ 34 Nanso mise mo sɛ: Monnka ntam+ koraa, ɔsoro mpo monnka, efisɛ ɛyɛ Onyankopɔn ahengua;+ 35 monnka asase nso, efisɛ ɛyɛ ne nan ntiaso;+ monnka Yerusalem nso, efisɛ ɛyɛ Ɔhenkɛse kurow.+ 36 Na saa ara na ɛnsɛ sɛ woka wo ti ntam, efisɛ wuntumi mma ti nhwi biako mpo nyɛ fitaa anaa tuntum. 37 Ɛno ara ne sɛ momma mo Yiw nyɛ yiw, na mo Dabi nyɛ dabi;+ nea ɛboro eyinom so no fi ɔbɔnefo no.+ 38 “Motee sɛ wɔkae sɛ, ‘Aniwa nsi aniwa ananmu na ɛse nsi ɛse ananmu.’+ 39 Nanso, mise mo sɛ: Mo ne ɔbɔnefo nnni asi; mmom obiara a ɔbɛbɔ w’aso nifa+ mu no, dan biako no nso ma no. 40 Na sɛ obi pɛ sɛ ɔde wo kɔ asɛnnii kogye w’atade nhyɛase a, fa w’atade nguguso nso ka ho ma no,+ 41 na sɛ obi a ɔwɔ tumi hyɛ wo sɛ monkɔ kwansin biako a, wo ne no nkɔ akwansin abien.+ 42 Nea obisa wo hɔ ade no, ma no, na nnan wo ho mfi nea ɔpɛ sɛ ogye wo hɔ bosea* no ho.+ 43 “Motee sɛ wɔkae sɛ, ‘Dɔ wo yɔnko+ na kyi wo tamfo.’+ 44 Nanso, mise mo sɛ: Monkɔ so nnɔ mo atamfo+ na mommɔ mpae mma wɔn a wɔtaa mo,+ 45 na moakyerɛ sɛ moyɛ mo Agya a ɔwɔ soro no mma,+ efisɛ ɔma n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.+ 46 Na sɛ modɔ wɔn a wɔdɔ mo a, akatua bɛn na mowɔ?+ Ɛnyɛ saa ara na towgyefo nso yɛ anaa? 47 Na sɛ mukyia mo nuanom nkutoo a, dɛn na ɛyɛ nwonwa wɔ ho? Ɛnyɛ saa ara na amanaman mufo nso yɛ anaa? 48 Enti sɛnea mo Agya a ɔwɔ soro no yɛ pɛ no, mo nso monyɛ pɛ saa ara.+\n^ Kyerɛ sɛ, Yudafo Sanhedrin no.\n^ Kyerɛ sɛ, “bosea a mfɛntom nka ho.”


2 Samuel 4 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 4:1-12\nWokum Is-Boset (1-8)\nDawid ma wokum awudifo no (9-12)\n4 Bere a Saul ba Is-Boset*+ tee sɛ Abner awu wɔ Hebron no,+ ehu kaa no,* na Israelfo nyinaa nso yɛɛ basaa. 2 Ná Saul ba no wɔ asahene baanu a wɔda asraafo akuw bi a wɔtow hyɛ nkurɔfo so gye wɔn nneɛma ano. Ɔbaako din de Baanah, na ɔbaako nso din de Rekab; wɔyɛ Beerotni Rimon, Benyamin aseni no mma. (Bere bi, na wobu Beerot+ nso sɛ ɛka Benyamin asaase ho. 3 Beerotfo no guan kɔɔ Gitaim+ kɔyɛɛ ahɔho wɔ hɔ, na wɔatena hɔ abesi nnɛ.) 4 Ná Saul ba Yonatan+ wɔ ɔbabarima bi a ɔyɛ obubuafo.*+ Bere a wɔde nkra fi Yesreel+ bɛkaa nea ato Saul ne Yonatan no, na wadi mfe anum, na ɔbea a ɔhwɛ no no faa no sɛ ɔde no reguan. Bere a ɔbea no de ahopopo reguan no, abofra no hwee fam, na ɔbɛyɛɛ obubuafo. Ne din de Mefiboset.+ 5 Beerotni Rimon mma Rekab ne Baanah kɔɔ Is-Boset fi awia ketee; saa bere no, na wada regye n’ahome. 6 Bere a wɔrekɔ ofie hɔ no, wɔyɛɛ wɔn ho sɛ mmarima a wɔrekɔfa hwiit, na wɔde ade wɔɔ ne yam. Ɛnna Rekab ne ne nua Baanah+ guanee a obiara anhu wɔn. 7 Bere a wɔkɔɔ ofie hɔ no, na ɔda ne mpa so wɔ pia mu, na wɔde ade wɔɔ no kum no, na wotwaa ne ti. Wɔde ne ti no sii kwan so nantew anadwo no nyinaa kɔfaa Araba kwan so. 8 Na wɔde Is-Boset+ ti no kɔmaa Dawid wɔ Hebron, na wɔka kyerɛɛ ɔhene sɛ: “Wo tamfo Saul+ a na ɔrepɛ wo akum wo* no+ ba Is-Boset ti ni. Ɛnnɛ, Yehowa atua Saul ne n’asefo so ka ama me wura ɔhene.” 9 Nanso Dawid ka kyerɛɛ Beerotni Rimon mma no, Rekab ne ne nua Baanah sɛ: “Sɛ́ Yehowa a ogyee me* fii ahohia nyinaa mu+ no te ase yi, 10 bere a obi bɛka kyerɛɛ me sɛ, ‘Hwɛ, Saul awu’+ a ɛyɛɛ no sɛ wabɛka asɛmpa no, misoo ne mu kum no+ wɔ Siklag. Ɛno ne akatua a onya fii me hɔ! 11 Na sɛ nnipabɔnefo kokum ɔtreneeni wɔ ɔno ara ne fi wɔ ne mpa so a, wɔn na mede wɔn ho bɛkyɛ wɔn anaa? Meremmisa ne mogya mfi mo nsam+ na merenyi mo mfi asaase so anaa?” 12 Ɛnna Dawid ka maa ne mmerante no kum wɔn.+ Wotwitwaa wɔn nsa ne wɔn nan, ɛnna wɔkɔsɛn wɔn+ wɔ Hebron ɔtare no ho. Is-Boset ti no de, wɔfa kosiei wɔ Abner amusiei hɔ wɔ Hebron.\n^ Nt., “Saul ba no.”\n^ Nt., “ne nsam gowee.”\n^ Anaa “ɔrehwehwɛ wo kra.”\n^ Anaa “ogyee me kra.”


DESIDERIUS ERASMUS tenaa ase bɛyɛ mfe 500 a atwam ni. Ná wobu no sɛ onim ade sen Europe abenfo nyinaa. Nanso onipa koro yi ara, akyiri yi nkurɔfo kasa tiaa no sɛ ɔyɛ ohufo ne mmusubɔfo. Saa bere no, na nyamesom ho akyinnyegye gyina mu paa nanso ɔbɔɔ ne ho mmusu kaa nneɛma bɔne a na ɛrekɔ so wɔ Katolek som mu ho asɛm. Ɛnnɛ, sɛ yɛreka wɔn a wɔboa maa nsakrae baa nyamesom mu wɔ Europe a, odi mu akoten paa. Adɛn nti na yɛreka saa?\nNE GYIDI NE NEA OSUAA HO ADE\nErasmus suaa Latin ne Hela kasa yiye paa. Enti ɛma otumi de Bible a na ɛwɔ Latin mu te sɛ Latin Vulgate no totoo tete Kristofo Hela nsaano nkyerɛwee anaa Apam Foforo a na akyɛ paa no ho. Obegye toom sɛ Bible mu nimdeɛ ho hia paa, enti ne bere so no, ɔkaa sɛ ɛsɛ sɛ wɔkyerɛ Bible no ase kɔ kasa ahorow a nnipa dodow no ara ka mu.\nNá Erasmus pɛ sɛ wɔyɛ nsakrae wɔ Katolek Asɔre no ankasa mu. Ná ogye di sɛ, sɛ wɔka sɛ obi yɛ Kristoni a, ɛnyɛ amanne huhuuhu a obedi akyi na ehia, mmom ɛsɛ sɛ ɔma ɛda adi wɔ n’abrabɔ mu nso. Enti bere a nnipa bi maa wɔn homene so pɛɛ sɛ nneɛma sesa wɔ Roma Asɔre no mu no, na Katolekfo gye di paa sɛ ɔno na na ɔhyɛ akyi.\nErasmus bɔɔ ne ho mmusu kaa nneɛma bɔne a na ɛrekɔ so wɔ Katolek som mu no ho asɛm\nSɛnea na asɔfo no sisi asɔremma no, Erasmus paa ho ntama. Afei nso ɔkaa wɔn akɛsesɛm ne sɛnea na popefo no moma wɔn ho so na wɔfoa akodi so no ho asɛm. Wɔne asɔfo a na wodidi asɔremma ho no anyɛ adwene da. Ná wɔyɛ amanne pii wɔ asɔre no mu. Ebi ne bɔneka, akronkronfo a wɔsom wɔn, akɔnkyen, ne akwantu kronkron. Wɔnam weinom nyinaa so didii asɔremma no ho. Afei nso, ɔne asɔre no anyɛ adwene wɔ nneɛma bi te sɛ sika a wogye wɔ bɔnesrɛ ho ne sigyadi ho mmara a na wɔahyɛ ama asɔfo no.\nAPAM FOFORO A ƐWƆ HELA KASA MU\nAfe 1516 mu no, Erasmus yii Apam Foforo a wakyerɛ ase kɔ Hela kasa mu adi. Ɛno ne Kristofo Hela Kyerɛwsɛm a edi kan koraa a ɔyɛe. Wei akyi no, ɔsan kyerɛɛ Bible no ase fii Hela mu kɔɔ Latin mu. Ɔde nsɛm hyehyɛɛ anoano de kyerɛkyerɛɛ nneɛma mu. Ná emu nsɛm ne Vulgate no nhyia koraa. Bere bi akyi no, ɔsan yɛɛ ne nkyerɛase no mu nsakrae enti wode toto Latin Vulgate no ho a, wutumi hu sɛ ɛmmɛn ho koraa.\nApam Foforo a Erasmus kyerɛɛ ase kɔɔ Hela kasa mu\nNsonsonoe baako a na ɛwɔ Apam Foforo no ne Latin Vulgate no mu ne asɛm a ɛwɔ 1 Yohane 5:7 no. Nea ɛbɛyɛ na afoa Baasakoro nkyerɛkyerɛ so no, wɔde nsɛm bi a wɔfrɛ no comma Johanneum hyehyɛɛ Vulgate no mu. Ɛkenkan sɛ: “Na baasa na edi adanse ɔsoro: Agya no, Asɛm no, ne Honhom Kronkron no, na baasa yi yɛ baako.” Nanso, Erasmus amfa saa nsɛm yi anhyɛ Apam Foforo mmienu a odii kan kyerɛɛ ase no nyinaa mu, efisɛ na enni Hela nsaano nkyerɛwee a ɔhwɛɛ so kyerɛɛ ase no biara mu. Akyiri yi, asɔre no hyɛɛ no sɛ ɔmfa saa asɛm no nhyɛ ne nkyerɛase a ɛtɔ so mmiɛnsa no mu.\nHela Apam Foforo a Erasmus yɛe no mu na wɔhwɛ kyerɛɛ Bible no ase kɔɔ Europe kasa ahorow mu. Martin Luther, William Tyndale, Antonio Brucioli, ne Francisco de Enzinas nyinaa hwɛɛ so kyerɛɛ Hela Kyerɛwsɛm no ase kɔɔ German kasa, Borɔfo kasa, Italy kasa, ne Spain kasa mu.\nErasmus bere so no, na nyamesom mu nnwo koraa. Apam Foforo a ɔkyerɛɛ ase kɔɔ Hela kasa mu no boaa Protestantfo a na wɔpɛ ɔsom mu nsakrae no paa. Ná nnipa pii susuw sɛ Erasmus nso ka nnipa a wɔpɛ ɔsom mu nsakrae no ho. Nanso bere a nsakrae no fii ase ankasa no, wɔn ani wui. Saa bere no, wamfa ne ho anhyɛ anobaabae a ɛkɔɔ so no mu. Bɛboro mfe 100 a atwam ni, ɔbenfo David Schaff kyerɛwee sɛ, Erasmus “wui no, na ne din nni asɔre biara nhoma mu. Ná Katolekfo mpɛ no; saa ara nso na na Protestantfo mpɛ no.”\nAfe 1516 mu no, Erasmus yii Apam Foforo a wakyerɛ ase kɔ Hela kasa mu adi. Sɛ wohwɛ mu a, na ɛwɔ afã mmienu. Ɔfã baako yɛ Hela nkyerɛwee, ɛnna ɔfã foforo nso yɛ Latin nkyerɛase ne ɛho nkyerɛkyerɛmu a ɛkɔ akyiri.\nErasmus kyerɛwee wɔ Apam Foforo no nnianim asɛm mu sɛ: “Wɔn a wɔmpɛ sɛ ɔmanfo kenkan Bible no anaa yɛkyerɛ ase kɔ kasa a nnipa dodow no ara ka mu no, mikyi wɔn koraa.”\nEurope mmeae bi no, n’atamfo ma wɔhyew ne nhoma. Popefo a wɔwɔ Rome no nso ma wɔbaraa ne nhoma mfe pii.\nOgyee Din Wɔ Amanaman Mu\nErasmus yɛ obi a na onim nnipa ne aman ahorow so nsɛm paa. Ɔtenaa Europe aman pii so yɛɛ adwuma wɔ hɔ. Ɔne nnipa atitiriw pii faa nnamfo; na ebinom wɔ ahemfie, na na ebinom nso wɔ suapɔn ahorow mu. Ne nimdeɛ nti, na nnipa pii fi aman horow so ba ne nkyɛn begye akwankyerɛ. Esiane sɛ na nnipa pii kenkan ne nhoma na wɔn ani gye ho nti, obegyee din paa. Ebeduu bere bi mpo deɛ, baabiara a ɔbɛkɔ no na adehye ne asɔfo mpanyimfo ne abenfo bɔ gua hyia no. Abakɔsɛm kyerɛwfo bi kaa ne ho asɛm nnansa yi sɛ, “Sɛnea nkurɔfo agye din nnɛ no, saa ara na ɔno nso gyee din tete no.”\nBible Asekyerɛfo Abakɔsɛm Ne Bible


Bible Mu Nsɛm Yefta Bɔhyɛ No - Yehowa Adansefo Intanɛt Dwumadibea\nWOAHYƐ bɔ bi pɛn a akyiri yi wuhui sɛ ɛyɛ den sɛ wubedi so? Ɔbarima a ɔwɔ mfonini yi mu no yɛɛ saa, na ɛno nti na ne werɛ ahow yi. Ɔbarima yi yɛ Israel temmufo kokodurufo a wɔfrɛ no Yefta.\nYefta traa ase bere a na Israelfo nsom Yehowa bio. Na wɔreyɛ nneɛma bɔne bio. Enti Yehowa maa Amonfo haw wɔn. Eyi maa Israelfo su frɛɛ Yehowa sɛ: ‘Yɛayɛ wo bɔne. Yɛsrɛ wo, gye yɛn!’\nNkurɔfo no dii awerɛhow wɔ nneɛma bɔne a wɔayɛ no ho. Wɔkyerɛe sɛ wɔanu wɔn ho denam Yehowa a wɔsan som no bio no so. Enti Yehowa boaa wɔn bio.\nNkurɔfo no paw Yefta ma wako atia Amonfo a wonnye koraa no. Yefta pɛe sɛ Yehowa boa no wɔ ɔko no mu. Enti ɔhyɛɛ Yehowa bɔ sɛ: ‘Sɛ woma midi Amonfo so nkonim a, onipa a odi kan a ofi me fie bɛba abehyia me bere a mifi nkonimdi mu resan aba no, mede no bɛma wo.’\nYehowa tiee Yefta bɔhyɛ no, na ɔboaa no ma odii nkonim. Bere a Yefta san baa fie no, wunim onipa a odii kan behyiaa no? Ɛyɛ ne babea, a ɔyɛ ne ba koro. Yefta teɛɛm sɛ: ‘Ao, me ba. Awerɛhosɛm bɛn na woama ato me yi. Nanso mahyɛ Yehowa bɔ, na mintumi nsakra no.’\nBere a Yefta babea no tee ne bɔhyɛ no, mfiase no ɔno nso ne werɛ howee. Efisɛ na ɛkyerɛ sɛ ɛsɛ sɛ ofi n’agya ne ne nnamfonom nkyɛn. Nanso na ɔde ne nkwa nna a aka nyinaa bɛsom Yehowa wɔ ne ntamadan mu wɔ Silo. Enti ɔka kyerɛɛ n’agya sɛ: ‘Sɛ woahyɛ Yehowa bɔ a, ɛsɛ sɛ wudi so.’\nEnti Yefta babea no kɔɔ Silo, na ɔde ne nkwa nna a aka nyinaa som Yehowa wɔ ne ntamadan mu. Nnannan wɔ afe biara mu no Israelfo mmea kɔsra no wɔ hɔ, na wɔn nyinaa ani gye. Nkurɔfo ani gyee Yefta babea no ho kɛse efisɛ na ɔyɛ Yehowa somfo pa.\nAtemmufo 10:6-18; 11:1-40.\nHena ne Yefta, na bere bɛn na ɔtraa ase?\nƐbɔ bɛn na Yefta hyɛɛ Yehowa?\nBere a Yefta kodii Amonfo so nkonim wiei a ɔbaa fie no, adɛn nti na ne werɛ howee?\nBere a Yefta babea no tee nea ne papa aka akyerɛ Yehowa no, dɛn na ɔkae?\nAdɛn nti na na nkurɔfo no pɛ Yefta babea no asɛm?\nKenkan Atemmufo 10:6-18.\nKɔkɔbɔ bɛn na ɛsɛ sɛ yenya fi asoɔden a Israel yɛɛ tiaa Yehowa no mu? (Atem. 10:6, 15, 16; Rom. 15:4; Adi. 2:10)\nKenkan Atemmufo 11:1-11, 29-40.\nYɛyɛ dɛn hu sɛ ka a Yefta kae sɛ ɔde ne babea no bɛbɔ “afɔre mũ” no nkyerɛ sɛ ɔhyew no sɛnea wɔbɔ ɔhyew afɔre? (Atem. 11:31; Lev. 16:24; Deut. 18:10, 12)\nƆkwan bɛn so na Yefta de ne babea no bɔɔ afɔre?\nDɛn na yebetumi asua afi nea Yefta yɛe wɔ ɛbɔ a ɔhyɛɛ Yehowa no ho? (Atem. 11:35, 39; Ɔsɛnk. 5:4, 5; Mat. 16:24)\nƆkwan bɛn so na Yefta babea no yɛ nhwɛso pa ma Kristofo mmabun sɛ wɔde wɔn bere nyinaa bɛsom? (Atem. 11:36; Mat. 6:33; Filip. 3:8)


Genesis 26 | Intanɛt So Bible| Wiase Foforɔ Nkyerɛaseɛ\nIsak ne Rebeka asetena wɔ Gerar (1-11)\nOnyankopɔn sii ne bɔhyɛ so dua kyerɛɛ Isak (3-5)\nNsubura ho akasakasa (12-25)\nIsak ne Abimelek yɛɛ apam (26-33)\nEsau waree Hitifo mmea baanu (34, 35)\n26 Afei ɔkɔm baa asaase no so. Ɛsono ɔkɔm yi, ɛnna ɛsono nea edii kan bae wɔ Abraham bere so no.+ Ɛmaa Isak kɔɔ Filistifo hene Abimelek nkyɛn wɔ Gerar. 2 Na Yehowa yii ne ho adi kyerɛɛ no sɛ: “Nkɔ Egypt. Tena asaase a mɛkyerɛ wo no so. 3 Tena asaase no so sɛ ɔhɔho,+ na mɛka wo ho na mahyira wo bere nyinaa, na wo ne w’asefo* na mede nsaase yi nyinaa bɛma mo,+ na mɛma ntam yi a mekaa wo papa Abraham no aba mu:+ 4 ‘Mɛma w’asefo* ayɛ bebree te sɛ ɔsoro nsoromma,+ na mede nsaase yi nyinaa bɛma w’asefo;*+ na asaase so aman nyinaa nam w’asefo* so benya nhyira,’+ 5 efisɛ Abraham tiee m’asɛm yɛɛ nea mehwehwɛ nyinaa, na odii m’ahyɛde ne m’atemmusɛm ne me mmara so.”+ 6 Enti Isak kɔɔ so tenaa Gerar.+ 7 Bere biara a mmarima a wɔwɔ hɔ no bebisa ne yere ho asɛm no, ɔka sɛ: “Ɔyɛ me nuabea.”+ Ná osuro sɛ ɔbɛka sɛ ɔyɛ ne yere, efisɛ na ne ho yɛ fɛ paa,+ enti ɔkae sɛ, “Anhwɛ a Rebeka nti mmarima a wɔwɔ ha yi bekum me.” 8 Ɔtenaa hɔ kakra no, da bi, Filistifo hene Abimelek hwɛɛ ne mfɛnsere mu hui sɛ Isak ne ne yere Rebeka redi dɔ.*+ 9 Ɛhɔ ara na Abimelek frɛɛ Isak kae sɛ: “Mahu sɛ ɔbea yi yɛ wo yere! Dɛn nti na wokae sɛ, ‘Ɔyɛ me nuabea’?” Ɛnna Isak ka kyerɛɛ no sɛ: “Nea enti a mekaa saa ne sɛ, na misuro sɛ anhwɛ a ne nti wobekum me.”+ 10 Na Abimelek toaa so sɛ: “Dɛn na woayɛ yɛn yi?+ Anka worebɛyɛ ama obi ne wo yere ada, na wode asodi abɛto yɛn so!”+ 11 Ɛnna Abimelek hyɛɛ mmara maa nkurɔfo no nyinaa sɛ: “Obiara a ɔde ne nsa bɛka ɔbarima yi ne ne yere no, okum na wobekum no!” 12 Akyiri yi, Isak yɛɛ afuw wɔ asaase no so, na saa afe no, onyaa nnɔbae mmɔho 100, efisɛ Yehowa hyiraa no.+ 13 Ɔbarima no bɛyɛɛ ɔdefo, na ɔkɔɔ so nyaa ne ho kosii sɛ ɔbɛyɛɛ ɔdefo kɛse. 14 Obenyaa nguan ne anantwi ne nkoa pii,+ na Filistifo no ani beree no. 15 Enti nsubura a ne papa Abraham nkoa tui bere a na ɔte ase no, Filistifo no de dɔte siw ne nyinaa.+ 16 Afei Abimelek ka kyerɛɛ Isak sɛ: “Tu fi yɛn nkyɛn ha kɔ, efisɛ woabɛyɛ kɛse asen yɛn koraa.” 17 Enti Isak tu fii hɔ kosii ne ntamadan wɔ Gerar+ bon mu, na ɔtenaa hɔ. 18 Afei nsubura a Isak papa Abraham nkoa tui bere a ɔte ase no, Isak san tuu mu bio. Saa nsubura no na Abraham wu akyi Filistifo no siw no no.+ Edin a ne papa de totoo nsubura no, ɛno ara na ɔsan de totoo so.+ 19 Bere a Isak nkoa no tuu bon no mu no, wonyaa abura a nsu pa wom. 20 Na akasakasa baa Gerar nguanhwɛfo ne Isak nguanhwɛfo ntam, na wɔkae sɛ: “Nsu no yɛ yɛn dea!” Enti ɔtoo abura no din Esek,* efisɛ wɔne no nyaa akasakasa. 21 Ne nkurɔfo no san tuu abura foforo, na ɛno nso wɔne wɔn peree ho. Enti ɔfrɛɛ no Sitna.* 22 Akyiri yi, ofii hɔ kotuu abura foforo, na ɛno de wɔne no ampere ho. Enti ɔfrɛɛ abura no Rehobot* kae sɛ: “Afei de, Yehowa ama yɛanya yɛn ho atwaye na wama yɛadi yiye wɔ asaase yi so.”+ 23 Ɛnna wofii hɔ kɔɔ Beer-Seba.+ 24 Na Yehowa yii ne ho adi kyerɛɛ no saa anadwo no, na ɔkae sɛ: “Mene wo papa Abraham Nyankopɔn.+ Nsuro,+ efisɛ meka wo ho, na m’akoa Abraham nti mehyira wo, na mɛma w’asefo* ayɛ bebree.”+ 25 Enti osii afɔremuka, na ɔbɔɔ Yehowa din frɛɛ no wɔ hɔ;+ afei Isak sii ne ntamadan wɔ hɔ,+ na ne nkoa tuu abura wɔ hɔ. 26 Akyiri yi, Abimelek ne ne fotufo Ahusat ne ne sahene Pikol+ fi Gerar baa ne nkyɛn. 27 Ɛnna Isak bisaa wɔn sɛ: “Moaba me nkyɛn rebɛyɛ dɛn? Ɛnyɛ mo ara na ɔtan nti mopam me fii mo mpɔtam hɔ no?” 28 Afei wɔkae sɛ: “Yɛahu ampa ara sɛ Yehowa di w’akyi.+ Enti adwene a yɛafa ne sɛ, ‘Yɛsrɛ wo, wo ne yɛn nka ntam, na yɛne wo nyɛ apam+ 29 sɛ worenyɛ yɛn bɔne biara sɛnea yɛamfa yɛn nsa anka wo na yɛne wo adi no yiye, na yɛagya wo kwan asomdwoe mu no. Yɛahu sɛ wo na Yehowa ahyira wo.’” 30 Ɛnna ɔtow wɔn pon, na wodidi nomee. 31 Ade kyee no, wɔsɔree ntɛm, na wɔkekaa wɔn ho ntam.+ Ɛno akyi no, Isak gyaa wɔn kwan ma wɔde asomdwoe fii ne nkyɛn kɔe. 32 Saa da no, Isak nkoa no bɛkaa abura a wotui+ no ho asɛm kyerɛɛ no sɛ: “Yɛato nsu!” 33 Enti ɔfrɛɛ no Siba. Ɛno nti na wɔfrɛ kurow no Beer-Seba+ besi nnɛ no. 34 Bere a Esau dii mfe 40 no, ɔwaree Hitini Beeri ba Yudit ne Hitini Elon ba Basemat.+ 35 Ɛno maa Isak ne Rebeka dii awerɛhow kɛse.*+\n^ Anaa “Isak abam ne yere Rebeka.”\n^ Ɛkyerɛ, “Akameakame.”\n^ Ɛkyerɛ, “Sobo.”\n^ Ɛkyerɛ, “Baabi a Ɛhɔ Trɛw.”\n^ Nt., “honhom dii awerɛhow.”


Sika Dwa Kofi - Wikipedia\nAsanteman frankaa a Sika Dwa Kofi ɛda mfinfin.\nSika Dwa Kofi, a potɔfoɔ frɛ no "Golden Stool" no, ɛyɛ Asantefoɔ ahenie ne wɔn Adehyedie dwa. Na ɛyɛ ahyɛnsodeɛ a ɛkyerɛ tumi a ɛwɔ Asanteman. Okunini Ɔkɔmfo Anokye, na na ɔyɛ Ɔkɔmfo Panyin, na ɔsan ɛka atitire baanu a wɔtee Asanteman Nkabomkuo no. Ɔno na ɔfrɛɛ Sika Dwa no efirii wiem ma no besii Asantehene a ɔdikan, Osei Tutu ɛserɛ so. Saa berɛ no mu no, na ahenwa bi saa ɛdan amammerɛ ahyɛnso soronko a ɛfa ɔhene biara amamuo ho, nanso dodoɔ no ara gyidi sɛ Sika Dwa Kofi ɛyɛ ahyɛnso bi a na Asantefoɔ - wɔn a wɔte aseɛ, wɔn a wáwu ɛne wɔn a afei na yɛrebɛwo wɔn nyinaa homhom ɛwɔ mu.\nSɛnkyerɛnne ne Nyankomade[sesamu]\nDodoɔ nteaseɛ kyerɛ sɛ, ahenwa biara yɛ ne wura kra, na sɛ ɔnte so a, yɛde si ban ho ma akra afoforɔ a wɔretwam tena so ɛgye wɔn ahome. Sika Dwa Kofi yɛ adehyedie ahenwa a enni ho kwan sɛ ɛka fam dabiara da. Ne saa nti, wɔde si adasoɔ so. Sɛ wɔresi hene a, wɔpagya no kɔ soro ɛde no sensɛn Sika Dwa no so, ɛberɛ a wɔmma neho nka. Wɔpagya Sika Dwa no wɔ sumeɛ ɛde kɔkyerɛAsantehene, na ɔno nko na ɔwɔ ho tumi sɛ okura Sika Dwa Kofi no mu. Sɛ yɛbɔ dwa kɛseɛ a, wɔde Sika Dwa Kofi esi Hwedɔm dwa no so, ɛde si Asantehene benkum so; na wɔde Sika Dwa no ani kyerɛ Ɔmanfoɔ no\nNtawantawa ɛwɔ Abakɔsɛmu[sesamu]\nɔko bebree na asɔre ɛfa deɛ Saa ahendwa yi yɛ ne dea. Wɔ 1896, wɔ tuu Asantehene Prempeh 1 ɛsan sɛ na wɔ mpɛsɛ wɔbɛ hwere ɔkoo ne adwa no abomu. Wɔ 1900, ɔwura Frederik Hodgson a na ɔyɛ aban mu panin wɔ Gold Coast, hyɛɛ sɛ wɔmfa no ntena Sika dwa no so na ɔhyɛɛ sɛ wɔn nhwehwɛ bɛɛbia Sika dwa no wɔ. Wei hyɛɛ asradɔm bi nom abufuo a wɔfrɛɛ no Sika dwa ko, ɛnam wei so maa wɔsii Asanteman kwan wɔ ngrɛsi abrɔfo ahenie no nanso wɔbɔɔ Sika dwa no ho ban. Wɔ 1921, abibifoɔ bi a wɔyɛ akwan hunuu adwa no na wɔ wiaa Sika kɔkɔɔ a ɛwɔ ho no bi. Ngrɛsi abrɔfo de wɔn kɔsieɛ ansa na wɔbuaa wɔn kumfɔ sɛdeɛ mmra teɛ. Ngrɛsi abrɔfo dii agyenamu maa wɔtware wɔn asuo a wɔankum wɔn. Ngrɛsi abrɔfo hyɛɛ bɔ sɛ wɔ ne adwa no nya twaka biom ɛnti wɔ yi firii asieɛ. Wɔ 1935, wɔde adwa no dii dwuma wɔ afahyɛ bi a wɔde hyɛɛ Osei Tutu Agyeman Prempeh II hene.\nAppearance and craftsmanship[sesamu]\nSika dwa tenten yɛ 46 cm, ne tɛterɛtɛ yɛ 61cm na ɛmu dɔ kɔsi 30cm. Wɔde Sika kɔkɔɔ na adwira ho na adɔma sensɛn ho sɛ ɛbɛbɔ ɔhene no kɔkɔ wɔ bɔne bi a ɛrebɛba. Nipa pii nhunuie na ɔhene, ɔhemaa, ɔhene ba barima trodoo ne afutufoɔ a wɔgye wɔn di na ɛnim bɛɛbi a wɔde asie. Wayɛ ne nsɛsoɔ ama ahenfo na wɔ Ayie ase wɔde mmoa mogya yeyɛ ho. Adwa no yɛ agyinasoɔ ma Asanteman ɛnɛ ɛsan sɛ ɛkyerɛ tumi ne nnidisoɔ.\nRetrieved from "https://tw.wikipedia.org/w/index.php?title=Sika_Dwa_Kofi&oldid=21003"